UK ikut jejak AS tarik semua tentera dari Afghanistan

LONDON, 4 Ramadan 1442H, Jumaat – United Kingdom (UK) akan menarik hampir semua tenteranya dari Afghanistan, selepas Joe Biden memutuskan pasukan Amerika Syarikat (AS) akan meninggalkan negara itu sebelum ulang tahun ke-20 serangan pengganas 11 September tahun ini.

Kira-kira 750 tentera Britain ditempatkan di Afghanistan, tetapi sumber mengatakan mereka akan menghadapi kesukaran tanpa sokongan AS kerana bergantung pada pangkalan dan infrastruktur negara itu.

Penempatan tentera di Afghanistan juga dilaporkan membebankan pembayar cukai Britain sebanyak lebih daripada £37bn dan pembayar cukai AS sebanyak $2.4 trilion.

Lebih 100,000 orang awam Afghanistan, 454 tentera Britain dan 2,488 tentera AS telah terbunuh sepanjang peperangan.

Ia merupakan perang terpanjang AS bahkan berlangsung dua kali lebih lama berbanding tempoh kedua-dua perang dunia jika digabungkan.

“Namun apa yang telah dicapai?,” soal pemerhati dan wartawan, Ahmed Kaballo.

Ramai juga mempersoalkan mengapa AS dan UK mengambil masa yang begitu lama untuk menerima hakikat ‘yang tidak dapat disangkal’ bahawa ini adalah perang yang mereka tidak boleh menang.

Pengganas Taliban yang mereka ingin singkirkan, malah bersedia untuk kembali berkuasa dan menguasai sebahagian besar negara.

Kumpulan pengganas Takfiri seperti Al-Qaeda masih ada di negara itu dan kumpulan baru seperti Daesh pula muncul.

Lebih-lebih lagi, Afghanistan kini menyumbang 93 peratus daripada bekalan heroin haram dunia dengan pengeluaran heroin yang mencapai tahap tertinggi pada tahun 2017.

Speaker Parlimen Afghanistan, Mir Rahman Rahmani, memberi amaran bahawa penarikan pasukan tentera asing dalam keadaan semasa akan menyebabkan perang saudara meningkat.

Ini kerana, kata Ahmad Kabello, ramai berpendapat bahawa pemerintah ketika ini tidak cukup kuat untuk mengekalkan kekuasaan.

Afghanistan telah mendapat gelaran ‘Graveyard of Empires’ kerana kegagalan empayar demi empayar, kerajaan demi kerajaan untuk menakluki dan menenangkan rakyat. – Agensi


Kadar peratusan vaksinasi Malaysia lepasi negara jiran: KJ

GEORGE TOWN, 22 Syawal 1442H, Khamis – Setakat semalam, kadar peratusan rakyat Malaysia yang telah menjalani pemvaksinan sekurang-kurangnya satu dos, telah melepasi Indonesia, Thailand, Filipina dan Vietnam, kata Menteri Penyelaras Program Imunisasi COVID-19 Kebangsaan, Khairy Jamaluddin.

“Walaupun ini bukan satu perlumbaan, adalah baik untuk kita sentiasa menanda aras dengan negara-negara lain. Manakala dari segi kadar suntikan harian, saya telah minta supaya ia sentiasa ditingkatkan dari hari ke hari.

“Semalam, kita telah merekodkan 105,655 suntikan dengan kebanyakannya merupakan suntikan dos pertama,” katanya dalam sidang media bersama Ketua Menteri Pulau Pinang, Chow Kon Yeow selepas melawat Pusat Pemberian Vaksin (PPV) SPICE, The SPICE Arena di sini hari ini.

Khairy yang juga Menteri Sains, Teknologi dan Inovasi berkata, pihaknya menyasarkan untuk memberikan 150,000 dos suntikan setiap hari bulan ini dan ditingkatkan kepada 200,000 suntikan menjelang bulan depan.

Beliau berkata, usaha itu akan dibantu dengan penubuhan lebih banyak PPV termasuk 1,000 klinik swasta di seluruh negara dan melalui sistem pandu lalu.

Mengulas mengenai lawatan beliau, Khairy berkata, PPV SPICE akan beroperasi sebagai PPV AstraZeneca bermula 7 Jun dengan sebanyak 133,000 dos telah disediakan untuk pusingan pertama di negeri itu.

“Kita akan mula dengan kapasiti 1,000 suntikan sehari dan akan ditingkatkan kepada 3,000 sehari pada hari bekerja dan 2,000 pada hujung minggu.

“Kerajaan juga sedang meneliti cadangan untuk membina PPV di kawasan industri Bayan Lepas dan Batu Kawan supaya pekerja yang terpaksa bekerja sewaktu tempoh Perintah Kawalan Pergerakan dapat diberikan suntikan vaksin,” katanya.

Sementara itu, Chow berkata Pulau Pinang perlu memberikan 9,000 hingga 10,000 suntikan vaksin setiap hari bagi mencapai matlamat imuniti kelompok menjelang Oktober ini. – Bernama


Superman Hew saran Kit Siang cepat bersara

BANGI, 16 Jamadilawal 1443H, Selasa – Bekas ahli parti tamak haloba, DAP menyarankan Lim Kit Siang supaya segera bersara dan menyerahkan kepimpinan sepenuhnya kepada generasi baharu.

Hew Kuan Yau yang turut dikenali sebagai ‘Superman Hew’ juga menggesa pemimpin veteran DAP itu supaya kurang mengeluarkan sebarang kenyataan.

“Ketua, kurangkanlah bercakap dan mengeluarkan kenyataan. Cepatlah bersara, serahkanlah sepenuhnya kepimpinan parti kepada generasi baru,” kata Kuan Yau dalam hantaran di Facebooknya.

Kuan Yau yang dahulunya ahli DAP, telah keluar daripada parti itu pada 2016 setelah dikecam berhubung kenyataan dan pendiriannya mengenai konflik Laut China Selatan.

Memetik laporan Oriental Daily, kenyataan Kuan Yau itu didakwa susulan ulasan Kit Siang mengenai Pilihan Raya Negeri Sarawak ke-12, yang menyaksikan DAP berdepan kekalahan teruk di negeri itu.

Pada pilihan raya itu, DAP bertanding di 26 kerusi tetapi hanya memenangi dua kerusi sahaja.

Kit Siang mendakwa, jika tidak disebabkan oleh pecahan undi pembangkang dan peratus keluar mengundi rendah ekoran pandemik COVID-19, DAP pasti boleh memenangi sekurang-kurangnya lima kerusi.


PRN Johor dicemari 2 kejadian bakar bendera

BANGI, 27 Rejab 1443H, Selasa – Polis Johor mengesan dua kejadian bendera sebuah parti politik dibakar di dua lokasi berlainan di Layang-Layang, Kluang.

Ketua Polis Daerah Kluang, Asisten Komisioner Low Hang Seng berkata, insiden tersebut berlaku antara Jalan Puteri dengan Jalan Melati di Taman Layang-Layang dan di Jalan Kampung Paya.

Bagaimanapun, katanya, tiada suspek dikesan setakat ini, namun semua pihak terbabit dalam Pilihan Raya Negeri (PRN) Johor diingatkan supaya mengawal tingkah laku penyokong demi memastikan kelancaran proses pilihan raya dan ketenteraman awam tidak tergugat.

“Pastikan penyokong mematuhi undang-undang, peraturan dan etika berkempen sepanjang tempoh rasmi kempen PRN Johor.

“Perbuatan membakar bendera itu termasuk dalam kesalahan bawah Seksyen 435 Kanun Keseksaan.

“Tindakan tegas akan diambil ke atas pelaku yang didapati dengan sengaja tidak mematuhi undang-undang, menimbulkan kekacauan dan sebarang provokasi, mengikut undang-undang Kanun Keseksaan (Akta 574) dan Seksyen 24(b) Akta Kesalahan Pilihan Raya 1954,” katanya dalam kenyataan, hari ini.

Dalam kejadian berasingan, Hang Seng berkata, polis mengesan dua kes pemasangan kain rentang berhampiran kawasan sekolah, yang melanggar Seksyen 24b (7) Akta Kesalahan Pilihan Raya 1954

“Kain rentang itu dipasang berdekatan kawasan Sekolah Agama Kampung Contoh dan Sekolah Kebangsaan (SK) Seri Lukut di Kahang.

“Pihak polis sudah mengenal pasti petugas parti yang terbabit, dan seterusnya menasihati berkaitan syarat serta prosedur operasi standard (SOP) bahawa pemasangan bendera atau kain rentang hendaklah dalam jarak 50 meter dari pusat mengundi,” katanya.

Beliau dalam pada itu berkata, wakil parti politik telah membuka semula dua unit khemah yang dipasang pihak berkenaan di Jalan Ibrahim, Paloh.

“Wakil berkenaan menerima notis daripada Majlis Perbandaran Kluang (MPK) atas kesalahan mendirikan struktur bangunan tanpa kebenaran, iaitu meletakkan khemah tanpa kebenaran MPK dan menghalang laluan awam,” katanya.

Katanya lagi, sebarang permasalahan, aduan atau maklumat berkaitan isu pilihan raya boleh disalurkan di balai polis berdekatan atau hubungi Ibu Pejabat Polis Daerah (IPD) Kluang melalui talian 07-7784222.


Tak bincang isu bubar Parlimen

BANGI, 6 Rabiulawal 1442H, Jumaat – Mesyuarat Khas Kabinet pagi tadi tidak membincangkan isu pembubaran Parlimen, Pilihan Raya Umum (PRU) atau rombakan menteri sedia ada.

Mesyuarat berkenaan hanya berkisar mengenai perbincangan isu Belanjawan 2021 yang dijadual pada 4 petang, 6 November serta usaha bersepadu memerangi gelombang ketiga COVID-19, lapor Astro Awani memetik sumber dari ahli Kabinet.

“Isu bajet, kena tunggu Kementerian Kewangan atau Perdana Menteri, Tan Sri Muhyiddin Yassin sendiri buat pengumuman,” katanya.

Pembentangan Belanjawan 2021 antara yang akan mencuri tumpuan pada persidangan Dewan Rakyat yang kembali bermesyuarat selama 27 hari, mulai 2 November depan.

Menurut Aturan Urusan Mesyuarat di laman web rasmi Parlimen, pembentangan Rang Undang-Undang (RUU) Perbekalan (Belanjawan) 2021 itu dijadual dibentangkan Menteri Kewangan, Tengku Datuk Seri Zafrul Tengku Abdul Aziz.

Persidangan antara lain akan membahaskan Belanjawan di peringkat dasar, jawatankuasa dan jawapan menteri.

“Perbahasan RUU dan urusan kerajaan dalam topik berlainan akan berlangsung secara serentak di kedua-dua Dewan Rakyat dan Dewan Negara, pada 14 Disember,” kata laman web itu.


Polis tahan 11 individu disyaki terlibat kongsi gelap ‘Geng 35’

ALOR SETAR, 11 Zulkaedah 1442H, Selasa – Polis menahan 11 individu termasuk dua wanita yang disyaki terlibat dengan kegiatan kumpulan kongsi gelap ‘Geng 35’ dalam operasi di sekitar Kulim, semalam.

Ketua Polis Kedah Datuk Kamarul Zaman Mamat berkata polis sebelum itu mengesan satu video berdurasi 44 saat di aplikasi ‘TikTok’ yang memaparkan seorang individu sedang memotong kek berbentuk nombor ‘35’ di dalam sebuah rumah.

“Polis dari Ibu Pejabat Polis Daerah Kulim telah mengesan video berkenaan pada pukul 7 malam, semalam yang dimuat naik di dalam aplikasi tersebut oleh seorang individu yang turut memaparkan seramai 15 individu berkumpul di dalam sebuah rumah tanpa penjarakan fizikal.

“Hasil risikan dijalankan mendapati kejadian berlaku di rumah salah seorang suspek yang meraikan sambutan Hari Bapa,” katanya dalam kenyataan di sini hari ini.

Beliau berkata susulan penyebaran video itu polis menahan 11 individu tersebut berusia 26 hingga 61 tahun kerana disyaki terlibat dalam kegiatan kongsi gelap dan beberapa barangan seperti telefon bimbit dan cincin milik suspek turut dirampas.

Katanya, kes disiasat mengikut Seksyen 269 Kanun Keseksaan, Seksyen 52(3) Akta Pertubuhan 1966 dan Peraturan 10(1) Peraturan-peraturan Pencegahan dan Pengawalan Penyakit Berjangkit 2021.

Sementara itu, dalam kes berasingan Kamarul Zaman berkata polis menahan empat lelaki dan dua wanita berumur antara 19 hingga 50 tahun yang terlibat dalam aktiviti penganjuran pertaruhan bola sepak Piala Euro 2020 di Sungai Petani pada 11.30 malam semalam.

Beliau berkata dalam serbuan hasil maklumat awam itu, pihaknya turut merampas 11 unit telefon bimbit, satu set komputer, tiga unit komputer riba, satu unit modem dan wang tunai berjumlah RM3,000.

“Kumpulan yang aktif sejak hampir lapan bulan lepas ini dipercayai melakukan aktiviti mengurus serta menganjurkan pertaruhan bola sepak Piala Euro 2020 dan mempromosi perjudian dalam talian yang menyasarkan pelanggan di Malaysia dan memperoleh keuntungan lebih kurang RM50,000 hingga RM70,000 sebulan,” katanya.

Beliau berkata kumpulan itu disyaki mengurus serta menjalankan aktiviti perjudian dalam talian menggunakan pelbagai laman sesawang perjudian dan kesemua mereka dibawa ke Ibu Pejabat Polis Daerah Kuala Muda untuk siasatan. – Bernama


Melumpuhkan kandungan lucah dalam industri hiburan

DALAM kawal selia (governance), ada tiga jenis;

a) Top-Down Governance: Kerajaan sendiri menapis, dan mengenakan hukuman kepada penyiar kandungan lucah. Contoh dalam industri halal: Kerajaan mengeluarkan logo halal, dan menghukum mereka yang salah guna logo halal.

b) Self-Governed: Pemain industri hiburan sendiri yang bersatu dan mengeluarkan standard hiburan sendiri, dan mereka mengeluarkan logo serta sijil sendiri untuk kandungan patuh syariah. Contoh: Dalam kewangan Islam, Elzar Syariah yang dikelola Ustaz Dr Zaharuddin Abdul Rahman mengeluarkan sijil patuh syariah untuk pemain industri kewangan.

c) Public-Governed: Masyarakat menggunakan sistem nilai mereka sendiri untuk memberi rating, memboikot dan menyuarakan bantahan. Contoh: NGO membantah keras aksi panas Zul Arifin.

Jika kita mampu gerakkan ketiga-tiga governance, itu memang tip-top. Namun, kita belum mampu. Justeru, kita tumpukan usaha pada method yang paling efektif.

Antara tiga kawal selia di atas, yang mana paling efektif untuk industri hiburan?

Jika umat ini mengharap semata-mata kepada kerajaan, mereka tak memiliki azam politik (political-will) yang kuat, kerana perkara ini tak popular walaupun benar.

Saya yakin masih ramai anggota masyarakat yang mempunyai sistem nilai yang sahih, tetapi mereka tidak vokal, menyebabkan seruan mereka tenggelam.

Justeru, saya memilih yang kedua, iaitu menghimpun pemain industri yang mempunyai hasrat murni, mengeluarkan standard sendiri, dan mempopularkan logo halal untuk industri hiburan. Mereka juga perlu tunjukkan model real dan jelas; Bagaimana rupanya filem patuh syariah itu? Seperti Dirilis Ertugrul kah? Atau seperti Syukur 21 kah?

Untuk rekod, Jakim pernah mengeluarkan Garis Panduan Hiburan Dalam Islam (2015), tapi saya tak pasti sejauh mana pemakaiannya.

Kesimpulannya, pendekatannya adalah dari industri untuk industri. Marilah kita menjadi Qawwam (Pemimpin) yang dinanti itu, yang akan mengangkat bendera kebenaran, dan menghimpunkan insan soleh yang mempunyai hasrat yang sama, lalu merealisasikan logo halal baharu untuk Malaysia; Filem Halal.

Bilal Jailani
Yang Dipertua ISMA Bangi


Laluan alternatif Gua Musang, Kelantan-Kuala Lipis sesak

GUA MUSANG, 29 Ramadan 1444H, Khamis – Laluan alternatif Gua Musang, Kelantan-Kuala Lipis, Pahang mulai sesak sejak pagi tadi berikutan peningkatan jumlah kenderaan warga perantau yang pulang ke kampung halaman masing-masing untuk meraikan Aidilfitri.

Tinjauan Bernama hari ini mendapati beberapa laluan yang mengalami kesesakan adalah Hentian Gua Musang dan persimpangan berhampiran Ibu Pejabat Polis Daerah (IPD) Gua Musang.

Pekerja swasta Amila Abdullah, 25, yang ingin pulang ke Tanah Merah berkata, beliau terpaksa menempuh perjalanan selama 11 jam dari Cheras, Kuala Lumpur untuk sampai ke Gua Musang.

“Terdapat beberapa kawasan mengalami kesesakan jalan raya yang teruk seperti Gombak (Selangor), Raub, Kuala Lipis dan Merapoh (Pahang),” katanya kepada pemberita ketika ditemui di Hentian Gua Musang, di sini hari ini.

Bagi Shahrul Ridhwan Abd Wahab, 37, pula berkata, keputusan menggunakan laluan Simpang Pulai-Lojing-Gua Musang adalah tepat kerana aliran trafik di laluan tersebut bergerak dengan lancar.

“Alhamdulillah perjalanan sangat lancar, kenderaan juga tidak banyak melalui jalan Cameron Highlands, Pahang dan saya harap dapat sampai ke Pasir Mas dengan selamat,” katanya. – Bernama


𝐑𝐞𝐩𝐫𝐨𝐀𝐥𝐞𝐫𝐭! modul pelengkap ajar pendidikan seks dari sudut Islam

SEJAK sekian lama di Malaysia, perbincangan mengenai pendidikan seksualiti seringkali mengundang reaksi negatif di kalangan orang ramai. Lazimnya, menyentuh topik ini menjadi satu tabu dalam masyarakat kerana rata-rata sensitif kepada perkataan ‘seks’ itu sendiri yang lebih disinonimkan kepada ‘hubungan intim’.

Dek kerana itu, berbual ataupun berbahas mengenainya menjadi seakan satu perkara yang janggal dalam kehidupan seharian. Tentunya, perasaan segan dan malu tidak dapat dielakkan dalam budaya masyarakat Timur kerana seksualiti adalah hal yang penuh privasi dan tertutup.

Berdasarkan Kamus Dewan Bahasa dan Pustaka Edisi Keempat, antara maksud seks adalah ‘sifat-sifat yang membezakan laki-laki dan perempuan’. Manakala seksualiti bermaksud sifat, tabii atau dorongan seks, keseksualan.

Seiring dengan perkembangan zaman, topik ini semakin mula dibahaskan secara meluas di dunia luar. Sementara di Malaysia, sudah ada perkembangan baik apabila pendidikan seks diajar di peringkat pra sekolah sehingga sekolah menengah sebagai salah satu sukatan pelajaran di bawah Pendidikan Jasmani dan Pendidikan Kesihatan (PJPK). Pun begitu, ianya tidak dinamakan dalam subjek khusus di sekolah tetapi diletakkan sebagai sebahagian sukatan pelajaran PJPK atas dasar sensitiviti di kalangan masyarakat.

Mengorak langkah ke arah kemenjadian manusia, usaha mendidik masyarakat terhadap kesedaran seksual secara lebih serius perlu diteruskan dan ditambah baik dari semasa ke semasa. Bukan itu sahaja, satu pendekatan daripada sudut agama Islam perlu ditekankan kerana pendidikan seksualiti ini tidak boleh bersandarkan kepada naratif Barat semata.

Atas dasar itu, Ikatan Pengamal Perubatan dan Kesihatan Muslim Malaysia (I-Medik) melancarkan Modul Pendidikan Seksualiti dan Kesihatan Reproduktif (ReproAlert!) pada Sabtu (5 Ogos 2023).

Modul dengan 17 topik yang disusun sejak dua tahun lalu ini didasari nilai ketimuran serta nilai yang berpaksikan agama dan institusi kekeluargaan.

Ini untuk memastikan pengetahuan mengenainya boleh dihadam lebih awal oleh guru, ibu bapa dan kanak-kanak, terutamanya sebelum terjebak menjadi mangsa atau golongan yang boleh menyumbang kepada peningkatan statistik.

Sikap yang paling utama untuk diterapkan dalam golongan muda remaja selepas didedahkan kepada modul ini adalah mereka perlu terus kekal abstinen, menjaga dan memelihara diri daripada terlibat dalam sebarang hubungan terlarang. Bagi menerapkan sikap itu, kaedah untuk membenteng diri sebagaimana yang disarankan dalam kitab suci al-Quran dan al-Sunnah turut disertakan di dalam modul ini.

“Saya berpandangan ReproAlert! ini jika dapat disebar dan dipraktiskan secara meluas, insya-Allah statistik-statistik berkaitan isu-isu seksualiti dan reproduktif seperti hubungan luar nikah, hubungan sejenis, kelahiran anak tidak sah taraf, penderaan seksual, pornografi dan lain-lain akan berkurang.

“Hal ini disebabkan modul ini banyak menekankan aspek pencegahan berasaskan kekeluargaan. Jika kesemuanya dapat diamalkan dengan penuh kefahaman dan penghayatan insya-Allah kita harapkan generasi akan datang berpotensi menjadi golongan penamat gejala sosial berkaitan isu-isu seksualiti dan reproduktif,” katanya.

Justeru, Dr Nabilah Huda mengharapkan modul ini mendapat sambutan dan kerjasama pelbagai pihak untuk diimplementasikan supaya impian bersama ini dapat tercapai.

Berkongsi nada sama, Pensyarah Perubatan dan Pakar Paediatrik, Universiti Teknologi Mara (UiTM), Dr Anayasmin Azmi yang merupakan salah seorang daripada barisan penggubal ReproAlert! berkata, modul ini bukan sahaja satu rujukan sistematik malah turut menyediakan platform membina ‘kumpulan sokongan’ bagi mereka yang mempunyai pendirian yang sama agar hak mereka dihormati.

Katanya, sikap baharu yang disasarkan hasil daripada modul ini adalah kesedaran bahawa pendidikan seksualiti bukan hanya hubungan intim tetapi meliputi banyak aspek sejak dari awal usia.

Mereka perlu mempraktikkan bermula dengan peringatan Allah melalui surat Al Isra ayat 32;

وَلَا تَقْرَبُوا۟ ٱلزِّنَىٰٓ ۖ إِنَّهُۥ كَانَ فَٰحِشَةً وَسَآءَ سَبِيلً

“Dan janganlah kamu mendekati zina, sesungguhnya zina adalah suatu perbuatan yang keji. Dan suatu jalan yang buruk.” (QS. Al-Isra: 32).

Berakar daripada itu, Dr Anayasmin menegaskan, golongan kanak-kanak dan remaja perlu menjaga diri dan pergaulan serta sedar bahawa hubungan seks adalah satu perkara yang dihormati dan datang dengan tanggungjawab.

“Maka mengurus nafsu yang bermula dengan menundukkan pandangan, malu, memelihara aurat dan kehormatan berterusan membawa kepada menjauhi zina. Pengetahuan kontraseptif dalam konteks kekeluargaan juga wajar dikuasai dan diaplikasi dalam ikatan perkahwinan,” katanya.

Menjelaskan kaedah modul ini bergerak dalam masyarakat, beliau berkata, ia akan dilakukan melalui pendekatan Training of Trainers (TOT) secara berkala dan berperingkat. Modul ReproAlert! ini disasarkan bakal menyantuni minimum 7,000 pengguna akhir (end users) dalam masa dua tahun atau mungkin lebih sekali gus menjadi rujukan utama masyarakat negara ini yang majoritinya beragama Islam.

Keberkesanannya perlu dilihat pada jangka masa panjang, di mana masyarakat tidak lagi malu untuk menyatakan pendirian pendidikan seksualiti mereka yang berasaskan pencegahan menurut syariah termasuklah dalam menghadapi desakan ideologi luar, kata Dr Anayasmin.

Manakala Dr Siti Sarah Amran yang merupakan barisan penggubal modul menjelaskan, ReproAlert! memperkenalkan pendidikan seksualiti dan reproduktif yang bersepadu, menghormati sudut pandang agama dan fakta sains.

Ia bukan terbatas kepada perhubungan seksual sahaja, tetapi juga menjelaskan asal-usul kejadian manusia, agar kita menginsafi kejadian diri dan kebesaran Maha Pencipta, serta menjelaskan ancaman berkaitan kesihatan seksual dan reproduktif seperti kecelaruan gender dan identiti, ketagihan pornografi, buli siber dan lain-lain.

Modul ini menekankan kepentingan institusi kekeluargaan, dan menjelaskan kepada kanak-kanak dan remaja tentang perbezaan lelaki dan perempuan, tanggungjawab serta peranan diri masing-masing.

Ia juga menyediakan kanak-kanak ke fasa akil baligh, di mana antara ciri ‘akil’ itu sendiri ialah kemampuan menyedari akibat daripada setiap tindakan yang dilakukan, serta kemampuan mengawal nafsu seksualnya. Selain itu, ia membantu dalam persediaan menghadapi fasa perubahan fizikal dan reproduktif, serta tanggungjawab terhadap diri dan agama setelah akil baligh.

Sementara itu, Pegawai Perubatan Sambilan Lembaga Penduduk dan Pembangunan Keluarga Negara (LPPKN) Melaka, Dr Siti Nurhayati Adznan menambah modul ini berpotensi dikembangkan melalui jalur-jalur pendidikan terutama di sektor swasta seperti tahfiz, tadika, mahupun sekolah-sekolah rendah dan menengah.

Modul ini juga berpotensi dikembangkan kepada masyarakat melalui program-program advokasi seperti kempen antizina dan sebagainya.

Beliau mengharapkan modul ini dapat memberikan kesedaran terhadap kepentingan kawalan diri dan pengukuhannya dapat dilaksanakan melalui kefahaman tentang sains perubahan diri dari sudut biologi dan psikoseksual.

Pada akhirnya modul ini ingin membawa kefahaman berkisar tanggungjawab terhadap diri sebagai amanah dari Allah yang tidak boleh diperlakukan sesuka hati. Pada masa sama, ia menekankan kefahaman tentang aspek jenayah seksual di negara kita dan peranannya sebagai pelindung dan bukan penyelesai kepada penyakit sosial.

Wartawan Ismaweb.net
Ainul Illia Meor Suzurudin


Ahli politik ada jati diri akan fikir maslahat umat melebihi parti

BANGI, 12 Muharram 1442H, Isnin – Meskipun penjajah sudah tiada, namun masyarakat pada hari ini masih lagi ‘lari’ daripada jati diri asal.

Mengambil contoh politik negara, Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, sekiranya pemimpin mempunyai jati diri yang kuat, mereka akan memikirkan maslahat umat serta negara, agenda nasional dan bukannya agenda parti dan peribadi.

“Tetapi sekarang ini mengecil dari agenda negara pergi ke agenda parti.

“Agenda parti masih ‘boleh’ tapi kita lihat kes melompat parti sudah semakin banyak. Jadi sebenarnya agenda yang ada pada ahli politik sebahagian besarnya adalah agenda peribadi,” katanya.

Beliau berkata demikian dalam temubual BICARA MALAYSIA | Merdekakah Kita? yang disiarkan TV Pertiwi hari ini.

Ustaz Fauzi berkata, keadaan yang berlaku pada masa akan datang sukar untuk dibaca meskipun ideologi sesuatu parti itu mudah ditafsir.

Ketika ditanya mengenai soal perpaduan negara yang membabitkan sekolah satu aliran serta vernakular, beliau berkata, apa yang penting adalah silibus di sekolah berkenaan.

Ustaz Fauzi menjelaskan bahawa silibus akan membentuk cara masyarakat berfikir, kefahaman mengenai negara serta bagaimana mereka berinteraksi dengan anggota masyarakat lain.

“Apa yang dididik di sekolah itu, maka itulah yang akan membentuk masyarakat pada masa akan datang. Sekolah vernakular apabila mengambil silibus luar, maknanya sejarah mereka akan ada versi sendiri.

“Kemudian dari segi penguasaan bahasa Melayu, terbukti bahawa lepasan sekolah berkenaan tidak begitu fasih termasuk menteri sendiri. Semua itu akhirnya akan menyebabkan banyak isu-isu yang berkait dengan perpaduan akan timbul.

“Kita juga melihat satu segmen silap daripada menteri yang boleh diharapkan membawa perpaduan apabila beliau mengatakan sekolah vernakular akan dikekalkan,” katanya.

Ustaz Fauzi menegaskan sekiranya sekolah vernakular dikekalkan, orang Cina dan India akan membesar dengan silibus berbeza dengan orang Melayu.

“Dengan silibus yang berbeza, masing-masing akan mempunyai tanggapan sendiri terhadap negara. Terutamanya hal yang paling sensitif dalam sistem pendidikan sekolah adalah berkenaan penguasaan bahasa.

“Bahasa Melayu adalah bahasa kebangsaan dan sepatutnya semua pihak boleh faham dan bertutur dengan fasih.

“Bahasa melambangkan segala-galanya dan dari bahasalah kita boleh menerangkan sesuatu dengan baik dan berkomunikasi tanpa salah faham,” katanya.

Selain itu Ustaz Fauzi berkata, silibus penting yang perlu dilihat adalah mengenai sejarah.

“…sejarah tidak berbohong tetapi boleh dimanipulasi. Jika diceritakan dengan versi berbeza-beza macam mana kita nak bersatu. Kita tidak boleh bersatu,” katanya.


Kejam! Unit khas pengganas Israel tembak mati lelaki Palestin

RAMALLAH, 13 Syawal 1442H, Selasa – Seorang lelaki warga Palestin ditembak mati oleh unit khas pengganas Israel berhampiran bandar Ramallah, di Tebing Barat yang diduduki, beberapa jam sebelum Setiausaha Negara Amerika Syarikat (AS), Antony Blinken tiba di negara itu untuk rundingan.

Menurut agensi berita rasmi Wafa, sebuah unit khas Israel yang menyamar menembak Ahmed Jamil Fahd – seorang penduduk kem pelarian al-Amari – dan membiarkannya mati sebelum ambulans tiba.

Jurucakap Kementerian Kesihatan Palestin berkata, Fahd ditembak berkali-kali dari jarak dekat.

Seorang pegawai keselamatan Israel memberitahu AFP bahawa seorang warga Palestin terbunuh ketika ‘cubaan penangkapan’ berhampiran Ramallah.

Bagaimanapun, seorang pegawai dari gerakan Fatah di kem pelarian al-Amari memberitahu media tempatan Palestin bahawa Fahd tidak dikehendaki oleh orang Israel.

Amin Abu Radaha berkata, Fahd – bekas tahanan di penjara Israel – berada di kejiranan Umm al-Sharayit bersama rakan-rakannya dan meninggalkan kereta selama 20 minit untuk membeli manisan knafeh.

“Sekembalinya dia ke kereta, pasukan Israel yang menyamar menembaknya dan membiarkannya hingga dia mati syahid,” katanya.

Unit penyamar terdiri daripada warga Israel yang menyamar sebagai rakyat Palestin dan sering melakukan serbuan untuk menangkap atau membunuh. – Agensi


Idrus dilantik semula sebagai Peguam Negara

KUALA LUMPUR, 5 Syaaban 1443H, Selasa – Tan Sri Idrus Harun dilantik semula sebagai Peguam Negara untuk tempoh setahun berkuat kuasa 6 Mac 2022.

Ketua Setiausaha Negara, Tan Sri Mohd Zuki Ali dalam kenyataan hari ini berkata, selaras dengan Fasal (1) Perkara 145 Perlembagaan Persekutuan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan pelantikan semula Idrus, 67.

Pada 6 Mac 2020 Idrus dilantik sebagai Peguam Negara bagi tempoh dua tahun menggantikan Tan Sri Tommy Thomas yang meletak jawatan pada 28 Feb 2020.

Sebelum dilantik sebagai Peguam  Negara, Idrus merupakan Hakim Mahkamah Persekutuan. Beliau juga pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya dan Suruhanjaya Pencegahan Rasuah Malaysia, Peguam Cara Negara dan juga Hakim Mahkamah Rayuan.- Bernama


Harga siling ayam, telur dan subsidi minyak masak dimansuh mulai 1 Julai

PUTRAJAYA, 21 Zulkaedah 1443H, Selasa – Kawalan harga siling ayam dan telur ayam, serta subsidi minyak masak sawit tulen dalam kemasan botol dua, tiga dan lima kilogram (kg) tidak diteruskan mulai 1 Julai ini, umum Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi hari ini.

Dalam sidang media selepas mempengerusikan sesi libat urus dengan pemegang taruh industri ayam di sini hari ini, Nanta berkata, langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya maklumat lanjut mengenai bantuan wang bersasar itu akan dibuat Kementerian Kewangan.

Pada masa ini, kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Perdana Menteri, Datuk Seri Ismail Sabri Yaakob berkata, berkuat kuasa 1 Julai, Putrajaya tidak lagi akan memberikan subsidi kepada penternak ayam.

Susulan penamatan subsidi itu, pihak penternak dilaporkan berharap kerajaan mengapungkan harga ayam.

Nanta dalam sidang media itu memaklumkan, subsidi minyak masak dalam bungkusan polibeg satu kilogram dan ditawarkan kepada pengguna pada harga RM2.50 sepeket, masih diteruskan.

Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.

“Program ini adalah program sementara dan sepatutnya dilaksnakan dalam masa tiga bulan tetapi ia diteruskan hingga hari ini.

“Oleh itu, kerajaan rasakan sudah tiba masanya ia dimansuhkan supaya kerajaan boleh lebih fokus untuk bantu golongan memerlukan,” katanya.

Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol lima kilogram.

Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol  lima kilogram adalah pada harga RM29.70 sebotol, botol satu kilogram (RM6.70), dua kilogram (RM12.70) dan tiga kilogram (RM18.70).

Dalam sesi libat urus hari ini, Nanta berkata pemain industri ayam memberi jaminan yang kenaikan harga ayam tidak akan naik secara mendadak.

“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.

Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.

“KPDNHEP akan gunakan akta anti pencatutan dan tidak teragak-agak mengenakan tindakan terhadap pemain industri jika langgar peraturan sedia ada,” katanya.

Ditanya adakah subsidi tepung akan dimansuhkan, beliau berkata, subsidi barangan itu masih diteruskan ketika ini dan ia tidak dimansuhkan.- Bernama


Lesen vokasional p-hailing tidak sama dengan GDL

BANGI, 12 Muharram 1444H, Rabu – Lesen vokasional yang bakal diwajibkan terhadap penunggang p-hailing tidak sama dengan lesen GDL yang digunakan terhadap kenderaan komersial mengangkut barangan.

Menteri Pengangkutan, Datuk Seri Dr Wee Ka Siong berkata, lesen vokasional berkenaan adalah dikhususkan untuk penunggang p-hailing sahaja dan berbeza dengan permohonan untuk mendapatkan GDL.

“Penunggang hanya perlu mengikuti kursus singkat beberapa jam dan tidak perlu ke institut memandu.

“Bagaimanapun nama kita belum tentukan, tetapi yang pasti lesen vokasional untuk p-hailing secara pendaftaran murah dan mudah dan hanya membabitkan pembayaran token dan moratorium akan diberikan untuk tempoh pendaftaran itu,” katanya, hari ini.

Beliau pada masa sama memberi jaminan pengambilan lesen berkenaan tidak akan membebankan rakan penunggang p-hailing.

Ka Siong juga berkata, ia tidak akan membabitkan sebarang pemeriksaan terhadap kenderaan seperti kenderaan mengangkut barangan komersial lain.

Malah, katanya, kos yang akan dikenakan juga adalah minimum dan dianggarkan tidak melebihi RM10.

Kelmarin, Ka Siong memaklumkan Rang Undang-undang (RUU) pindaan terhadap tiga peruntukan undang-undang pengangkutan jalan yang akan dibentangkan pada sesi Parlimen akan datang, bakal menyaksikan penunggang perkhidmatan p-hailing diwajibkan memiliki lesen memandu vokasional.


Kes pengubahan wang haram Shafee bermula esok

KUALA LUMPUR, 8 Syawal 1442H, Khamis  – Selepas hampir tiga tahun, perbicaraan peguam terkemuka Tan Sri Muhammad Shafee Abdullah yang berhadapan dua pertuduhan pengubahan wang haram RM9.5 juta, yang didakwa diterimanya dari bekas perdana menteri Datuk Seri Najib Tun Razak dan dua pertuduhan membuat kenyataan palsu kepada Lembaga Hasil dalam Negeri (LHDN), akan bermula esok di Mahkamah Tinggi di sini.

Sebelum ini, tarikh perbicaraan Muhammad Shafee telah dikosongkan untuk memberi laluan kepada perbicaraan kes Najib yang masih berjalan. Muhammad Shafee mengetuai pihak pembelaan dalam perbicaraan kes jenayah bekas perdana menteri itu.

Perbicaraan di hadapan Hakim Datuk Muhammad Jamil Hussin dijadualkan bermula pada jam 9 pagi.

Kes ini akan dikendalikan oleh Timbalan Pendakwa Raya Afzainizam Abdul Aziz sementara peguam  Harvinderjit Singh akan mewakili Muhammad Shafee.

Pada 13 September 2018,  Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui cek dikeluarkan oleh  Najib  yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 September 2013 dan RM5.2 juta lagi pada 17 Februari 2014.

Muhammad Shafee dituduh  melakukan kedua-dua kesalahan itu di CIMB Bank Bhd, J2 & K1, Taman Tunku, Bukit Tunku di sini.

Pertuduhan adalah mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.

Muhammad Shafee juga didakwa atas dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.

Tertuduh didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015, jika sabit kesalahan akan berdepan hukuman penjara maksimum 15 tahun dan denda tidak kurang dari lima kali ganda daripada jumlah hasil aktiviti haram. -Bernama


Tiada rakyat Malaysia terbabit insiden tembakan di Bangkok

BANGKOK,  18 Rabiulawal 1445H, Rabu – Tiada rakyat Malaysia terlibat dalam kejadian tembakan di Siam Paragon Mall di Bangkok pada Selasa yang mengorbankan dua individu dan mencederakan lima yang lain.

Duta Malaysia ke Thailand, Datuk Jojie Samuel berkata, pihak kedutaan sedang memantau rapat keadaan itu.

“Rakyat Malaysia yang terjejas akibat kejadian itu boleh mendapatkan bantuan dengan menghubungi kedutaan,” katanya kepada Bernama.

Sementara itu, Polis Thailand mengesahkan bahawa dua individu masing-masing warga China dan Myanmar maut dalam kejadian berkenaan, manakala lima lagi cedera.

Sebelum ini, laporan awal mengatakan tiga maut dalam kejadian itu.

Ketua Polis Negara, Torsak Sukvimol berkata, mangsa wanita warga China berusia 34 tahun maut di lokasi kejadian, manakala warga Myanmar yang bekerja di gedung membeli-belah itu disahkan meninggal dunia ketika menerima rawatan di hospital.

Beliau berkata, mangsa yang cedera masing-masing seorang warga Laos dan China, manakala tiga lagi rakyat tempatan.

Kesemua mangsa sedang menerima rawatan di hospital.

Beliau berkata, polis telah menahan seorang suspek berusia 14 tahun di tingkat 3 pusat beli-belah itu.

“Suspek menyerahkan senjata api yang digunakannya,” katanya kepada pemberita ketika melawat lokasi kejadian.

Katanya, suspek mempunyai sejarah masalah kesihatan mental.

Sementara itu, Perdana Menteri Srettha Thavisin mengucapkan takziah kepada keluarga mangsa.

Jurucakap Kementerian Luar Kanchana Patarachoke berkata kementerian sedang berhubung dengan kedutaan yang terlibat untuk menawarkan bantuan kepada keluarga mangsa yang terjejas.

“Memandangkan kes itu masih dalam siasatan, beberapa maklumat tidak dapat didedahkan dan pihak kami sedang mengambil langkah yang sewajarnya.

“Keutamaan kerajaan ketika ini adalah untuk memastikan keselamatan rakyat Thailand dan warga asing, dan memastikan tragedi seperti itu tidak berulang pada masa hadapan,” katanya dalam satu kenyataan.

Kanchana bagi pihak Kementerian Luar turut mengucapkan takziah kepada keluarga mangsa dan berharap mereka yang cedera segera sembuh.- Bernama


Bekalan ayam mencukupi sempena Aidiladha: Veteriner

SERDANG, 4 Zulkaedah 1443H, Sabtu – Isu bekalan ayam dijangka selesai dalam tempoh sebulan, kata Ketua Pengarah Jabatan Perkhidmatan Veteriner (DVS) Datuk Dr Norlizan Mohd Noor, yang juga menjangkakan bekalan ayam mencukupi sempena sambutan Aidiladha bulan hadapan.

Beliau berkata ia susulan intervensi dan sesi libat urus rentas agensi yang turut melibatkan pemain industri bagi mengetahui permasalahan utama berkaitan bekalan ayam.

“Kita dapat komitmen iaitu mereka komited untuk tingkatkan pengeluaran. Kita dalam proses pemulihan,” katanya kepada pemberita selepas sambutan Hari Veterinar Sedunia peringkat kebangsaan 2022 di sini, hari ini.

Beliau berkata terdapat pelbagai faktor yang menyebabkan bekalan ayam berkurangan dalam negara dalam tempoh dua minggu lepas, antaranya faktor perubahan cuaca, penyakit sampar ayam atau ‘Newcastle Disease’ (ND) serta proses vaksinasi ayam yang tidak mengikut jadual sepatutnya.

“Kekurangan pekerja dan penggunaan sistem reban ayam terbuka juga antara faktor penyumbang kepada kekurangan bekalan ayam,” katanya.

Menurut Norlizan, hampir 80 peratus penternak ayam dalam negara menggunakan sistem reban ayam terbuka, yang antara lain terdedah kepada pencemaran bau dan lalat, dan hanya segelintir menggunakan sistem reban ayam tertutup dengan penggunaan teknologi optimum.

Bagi perolehan sumber import ayam, Norlizan berkata DVS dengan kerjasama Jabatan Kemajuan Islam Malaysia (Jakim) telah bergerak ke beberapa negara, bagi tujuan pengauditan rumah sembelih.

“Jika mereka memenuhi syarat yang ditetapkan, negara akan mendapat sumber ayam yang lebih banyak pada harga kompetitif bagi keperluan pengguna,” katanya.

Sementara itu, Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid turut mengesahkan, isu bekalan ayam kurang di beberapa lokaliti yang dilaporkan sebelum ini, beransur pulih.

“Perkara ini (bekalan ayam) adalah sementara. Kerajaan mencuba sedaya upaya bagi memastikan bekalan ayam tiada kekurangan bekalan,” katanya.

Terdahulu, Haslina ketika berucap pada majlis perasmian sambutan itu berkata MAFI menerusi DVS, menyusun pelbagai strategi bagi menjaga kebajikan haiwan termasuk dalam membendung penyakit yang menyerang ternakan dan memastikan bekalan makanan daripada hasilan haiwan sentiasa mencukupi.

Kerajaan juga, katanya bersetuju mewujudkan Lembaga Ruminan Negara yang berperanan memastikan industri ruminan sentiasa berdaya saing, dan dapat menampung permintaan bekalan daging, susu, dan produk tenusu dalam negara. – Bernama


Siri 1: Dari klinik ke pentas politik

SAYA pernah ditanya apakah yang menyebabkan saya memberi fokus kepada politik dengan bergerak aktif dalam BERJASA.

Umum mengenali saya sebagai seorang doktor perubatan yang telah berpuluh tahun berkhidmat di beberapa klinik swasta. Setelah bersara sepenuhnya, saya mengambil keputusan untuk bergiat aktif bersama BERJASA.

Sebagai seorang doktor, saya bukan sahaja bertemu pesakit di klinik. Malah setiap kali bencana banjir melanda Kuantan, saya terlibat membantu mangsa banjir sebagai sukarelawan bersama I-Medik. Kami membuat lawatan ke pusat-pusat pindahan banjir dan juga rawatan rumah ke rumah menyantuni mangsa banjir pasca bajir. Setelah menyertai BERJASA, saya meneruskan kerja-kerja sukarelawanan ini bersama Sukarelawan BERJASA.

Melihat kesusahan yang terpaksa ditanggung oleh mangsa banjir di sekitar Kuantan saban tahun, membuatkan dada saya sesak. Setiap tahun kami pergi ke tempat yang sama, bertemu mangsa banjir yang sama. Mendengar keluhan mereka, saya terasa begitu kecewa kerana tidak mampu melakukan apa-apa.

Sebagai doktor, saya mampu merawat beberapa orang pesakit. Tetapi sebagai ahli politik, saya melihat peluang untuk berbakti kepada masyarakat dalam skala yang lebih besar. Itulah Big Why saya.

Usaha pencegahan banjir perlu menjadi fokus dalam pentadbiran negeri dan lebih serius dilaksanakan. Saya berharap pelan tindakan jangka masa panjang yang efektif hasil kerjasama semua pihak mampu direalisasikan demi mengubah nasib mangsa-mangsa banjir ini.

Seperti dalam perubatan, mencegah lebih baik dari merawat. Begitu juga dengan bencana alam yang menguji kita. Kita mungkin tidak mampu memberhentikan hujan. Namun, kita tetap perlu berusaha menambahbaik sistem agar kesan dari hujan itu mampu diminimakan.

Dr Rashidah Abd Rahman
Ketua Wanita BERJASA Pahang


Ukraine, puak pemisah tuduh satu sama lain lakukan serangan mortar

MOSCOW, 16 Rejab 1443H, Jumaat – Tentera Ukraine dan puak pemisah yang disokong Russia di timur negara itu menuduh satu sama lain susulan penggunaan bom mortar dan pelanggaran gencatan senjata, semalam.

Wakil Republik Rakyat Luhansk dalam satu kenyataan mendakwa tentera Ukraine menggunakan bom mortar, pelancar bom dan senjata automatik dalam empat insiden berasingan.

“Angkatan tentera Ukraine secara kasar melanggar gencatan senjata, menggunakan senjata berat. Ini bertentangan dengan Perjanjian Minsk,” menurut kenyataan itu.

Keadaan itu juga mencetuskan kebimbangan bahawa Russia – yang telah mengumpulkan lebih 100,000 tentera berhampiran sempadan Ukraine – berkemungkinan terlibat dalam serangan tersebut.

Sementara itu, Amerika Syarikat (AS) mendakwa, Russia sedang mencari alasan untuk berperang selepas tuntutannya supaya Ukraine menolak menyertai Pertubuhan Perjanjian Atlantik Utara (NATO), tidak diendahkan.

Bagaimanapun, Moscow dilapor menafikan pihaknya merancang untuk menyerang dan menyifatkan amaran AS itu sebagai ‘histeria’, serta menyatakan ia mempunyai kebimbangan keselamatan sendiri berhubung tindakan sekutu Nato.

Kyiv dan puak pemisah pro-Russia telah berperang selama lapan tahun dan gencatan senjata antara kedua-dua pihak secara rutin dilanggar, bagaimanapun intensiti pertempuran semakin meningkat terutamanya minggu ini. – Agensi


India pula rekod kematian pertama cacar monyet

NEW DELHI, 3 Muharram 1444H, Isnin – India mengesahkan kematian pertama cacar monyet pada Isnin, membabitkan seorang lelaki berusia 22 tahun di negeri selatan Kerala.

Kematian di India itu sekali gus menjadikan korban pertama membabitkan wabak berkenaan di Asia.

Pihak berkuasa Kerala memaklumkan, mangsa meninggal dunia pada Sabtu lalu, dan disahkan positif cacar monyet ketika di Emiriah Arab Bersatu (UAE) sebelum kembali ke India.

“Mangsa tiba di Kerala pada 21 Julai tetapi mendapatkan rawatan di hospital pada 26 Julai apabila mengalami simptom keletihan dan demam,” kata Menteri Hasil Kerala, K Rajan.

Katanya, seramai 21 kontak rapat mangsa telah diasingkan namun tiada di antara mereka yang menunjukkan gejala.

Sementara itu, Menteri Kesihatan Kerala, Veena George berkata, keluarga mangsa mengesahkan bahawa dia disahkan positif ketika di UAE sebelum pulang ke India.

Kementerian Kesihatan India enggan mengulas mengenai kematian itu, namun memaklumkan bahawa kerajaan membentuk pasukan petugas bagi memantau kes cacar monyet di negara ini.

Selain India, Sepanyol dan Brazil juga antara negara yang melaporkan kes kematian pertamanya, baru-baru ini.

Pertubuhan Kesihatan Sedunia (WHO) berkata, sebanyak 78 negara telah melaporkan lebih 18,000 kes cacar monyet, di mana kebanyakannya di Eropah.

Wabak itu juga kini diisytihar sebagai kecemasan kesihatan global – penggera amaran tertinggi daripada WHO. – Agensi


Adakah sekolah persendirian bukan Cina layak dapat bantuan sama?

BANGI, 7 Syawal 1444H, Jumaat – Tindakan kerajaan meluluskan bantuan khas RM15.75 juta kepada 63 sekolah persendirian Cina di seluruh negara, ternyata mencetuskan pelbagai pertikaian dan polemik daripada banyak pihak.

Bukan hanya sejumlah peruntukan bantuan yang diberikan kerajaan menjadi isu, bahkan pengumuman dibuat oleh menteri tidak berkaitan juga mencetuskan pelbagai tanda tanya.

Ini susulan, tindakan Menteri Pengangkutan, Anthony Loke yang juga Setiausaha Agung DAP mengumumkan kelulusan berkenaan melalui satu kenyataan media berbahasa Cina, baru-baru ini.

Loke berkata, setiap sekolah akan menerima bantuan RM250,000 yang akan diberikan dua minggu selepas cuti Hari Raya Aidilfitri, dengan majlis penyerahan rasmi pada 5 Mei.

Katanya, kelulusan diberikan Perdana Menteri yang juga Menteri Kewangan, Datuk Seri Anwar Ibrahim susulan permohonan bertulis daripada Dong Zong pada 28 Februari lalu.

Turut senada dengan banyak pihak yang mempertikaikan perkara itu, peguam, Mohd Khairul Azam Abdul Aziz juga mempersoalkan tindakan pemimpin DAP berkenaan kerana mengumumkan keputusan eksekutif yang sepatutnya dibuat Perdana Menteri.

“Pengumuman kelulusan bantuan kerajaan RM15.75 juta kepada sekolah persendirian Cina dibuat oleh Setiausaha Agung DAP, yang kononnya bukan parti politik yang menjaga kepentingan Cina di Malaysia selepas MCA hilang sokongan masyarakat Cina.

“Kenapa DAP pula yang umumkan keputusan eksekutif oleh YAB Perdana Menteri? Isu pemberian bantuan itu hal lain,” katanya dalam hantaran di Facebook, hari ini.

Pada masa sama, Mohd Khairul atau lebih dikenali sebagai Buzze Azam turut mempersoalkan, adakah sekolah swasta dan sekolah persendirian bukan Cina layak untuk mendapat bantuan sama daripada kerajaan.


E-mel kompaun saman taktik sindiket penipuan

BANGI, 16 Muharram 1445H, Khamis – Polis Diraja Malaysia (PDRM) menasihatkan orang ramai supaya sentiasa berwaspada dengan hantaran e-mel mengenai tawaran kompaun saman yang dipercayai taktik sindiket penipuan.

Ini berikutan, Jabatan Siasatan dan Penguatkuasaan Trafik (JSPT) telah mengesan satu helah sindiket penipuan yang menghantar e-mel secara meluas kepada pemilik e-mel individu dengan mengguna pakai logo rasmi PDRM bagi memperdaya orang ramai.

“Halaman tersebut memaparkan notifikasi bahawa anda memiliki saman di bawah kesalahan lalu lintas yang tertunggak dan perlu dijelaskan segera. Jika tidak, anda akan diambil tindakan undang-undang.

“Pengguna seterusnya diminta membayar sejumlah wang secara dalam talian atau kandungan melalui pautan yang disediakan,” katanya dalam hebahan amaran scam, hari ini.

PDRM menegaskan, tiada sebarang transaksi pembayaran melalui e-mel seperti yang diwar-warkan itu.


Ada pihak lihat lompat parti peluang ‘perniagaan’ jadi kaya, dakwa BERJASA

Oleh Zuhayati Yazid

BANGI, 3 Safar 1443H, Jumaat – Undang-undang lompat parti perlu segera digubal bagi mengatasi kanser di dalam politik negara, sekali gus dapat mengembalikan semula sistem keadilan.

Presiden Parti Barisan Jemaah Islamiah Se-Malaysia (BERJASA), Ustaz Haji Zamani Ibrahim berkata, perkara itu tidak boleh dilengahkan lagi kerana ia sudah menjadi budaya dan punca ketidakstabilan kepada situasi politik negara.

“Menerusi undang-undang itu nanti ia dilihat membantu kepada ketelusan dan kelancaran pentadbiran dan tindakan Ahli-ahli Parlimen yang keluar dari parti akan diklasifikasikan sebagai kesalahan yang membawa kepada hilangnya kelayakan mereka sebagai Ahli Parlimen yang sepatutnya fokus membawa agenda rakyat daripada pengukuhan survival politik.

“Ini semua penyakit dalam politik, tidak boleh dibiarkan akan merebak sehingga boleh menghancurkan negara suatu hari nanti.

“Apa guna pengundi turun mengundi sekiranya mereka sesuka hati berubah parti demi kepentingan mereka,” katanya ketika dihubungi Ismaweb.net, hari ini.

Beliau berkata demikian sebagai mengulas pandangan Pensyarah Undang-undang dan Perlembagaan Universiti Teknologi Mara, Prof Madya Dr Muhammad Fathi Yusof yang mahu budaya lompat parti ditangani segera dan bersungguh-sungguh dengan meneliti punca sebenar masalah.

Kata Ustaz Zamani lagi, keadaan lompat parti sebenarnya berpunca daripada sikap individu itu yang sanggup mencalar kredibiliti sebagai pemimpin yang berjuang demi rakyat.

“Golongan ini sebenarnya bukan mahu membela rakyat tapi rakus mencari kuasa sehingga sanggup jual maruah diri dalam politik.

“Pembelotan kepada parti sedia ada tidak akan membawa faedah, sebaliknya hanya mencemarkan kesucian Parlimen,” katanya.

Mengulas lanjut beliau mendakwa, perbuatan melompat parti bukan dengan tangan kosong tetapi ada yang sanggup menukarnya dengan wang ringgit dan dilihat sebagai perniagaan dalam politik.

“Golongan ini tergamak menjadi lompat parti itu sebagai peluang perniagaan yang boleh menguntungkan sehingga boleh menjadi kaya-raya.

“Ini tidak patut berlaku memandangkan wakil rakyat yang dipilih adalah mandat daripada rakyat kepada pemimpin.

“Tetapi golongan ini pula mahu mencari kekayaan bukan mahu membawa suara rakyat tetapi memiliki agenda peribadi,” ujarnya.

Justeru, Ustaz Zamani merasakan sudah tiba masa semua Ahli Parlimen menjadi individu yang jujur dan bertanggungjawab untuk memastikan sistem politik negara serta keyakinan rakyat kembali pulih, selain undang-undang berkaitan isu ini perlu diselesaikan segera.

Katanya, undang-undang itu nanti dapat memastikan wakil rakyat lebih bertanggungjawab secara berterusan kepada pengundinya dan mandat yang diberikan sebelum ini boleh dibatalkan sekiranya terdapat sebarang perlanggaran peruntukan undang-undang berkenaan.


Tak bincang isu pecat ahli

KUALA LUMPUR, 28 Safar 1445H, Khamis – Isu membabitkan pemecatan beberapa ahli UMNO tidak dibangkitkan dalam Mesyuarat Majlis Tertinggi UMNO malam ini, sebaliknya tertumpu kepada usaha memperkasakan parti itu.

Setiausaha Agung UMNO, Datuk Dr Asyraf Wajdi Dusuki berkata, isu berkaitan kenyataan Ahli Majlis Tertinggi UMNO Isham Jalil mengenai UMNO perlu bergerak solo dalam pilihan raya sebelum ini, juga tidak dibangkitkan dalam mesyuarat itu susulan ketidakhadirannya.

“Isu ini tidak timbul kerana keputusan Kerajaan Perpaduan sudah dibuat pada 23 November 2022, itu keputusan parti oleh Majlis Tertinggi (MT)… keputusan yang diambil itu adalah keputusan konsensus.

“Saya kongsikan pada malam (keputusan) itu, 56 Ahli MT semua bersetuju dan hanya dua orang sahaja yang mempunyai pandangan berbeza. Tetapi, ketetapan bersama dibuat dan selepas itu tiada isu berbangkit di luar oleh mana-mana Ahli MT. Cuma baru-baru ini sahaja (ia dibangkitkan),” katanya pada sidang media di Menara Dato Onn, di sini malam tadi.

Mengenai perkembangan isu melibatkan Ahli Dewan Undangan Negeri (ADUN) Rembia, Melaka Datuk Muhammad Jailani Khamis yang menghadiri Majlis Pengumuman Calon Perikatan Nasional (PN), Asyraf Wajdi berkata, perkara itu terserah kepada Lembaga Disiplin.

Terdahulu, Isham Jalil mendakwa dirinya termasuk beberapa ahli UMNO berkemungkinan dipecat daripada parti itu minggu ini, susulan tindakan lantang pemimpin terbabit mengkritik keputusan kepimpinan parti menyertai pilihan raya bersama Pakatan Harapan (PH).

Berhubung mesyuarat malam ini, Asyraf berkata. parti itu menyambut baik cadangan Perdana Menteri Datuk Seri Anwar Ibrahim untuk mewujudkan kembali Konvensyen Ekonomi Bumiputera sekali gus, menawarkan untuk mengurus selia penganjurannya.

Selain itu, beliau berkata UMNO akan melaksanakan langkah penambahbaikan dan pemerkasaan parti berpandukan dapatan post-mortem keputusan enam Pilihan Raya Negeri yang telah diperincikan dan diperoleh  daripada bahagian-bahagian UMNO.

“Konvensyen UMNO bahagian-bahagian juga akan diadakan berfokuskan aspek pengukuhan organisasi parti dan memberikan kefahaman kepada ahli-ahli parti di peringkat akar umbi berkenaan dasar-dasar parti membabitkan prinsip dan hala tuju perjuangan parti dalam Kerajaan Perpaduan.

Pengukuhan hubungan kerjasama UMNO bersama rakan-rakan parti dalam Pakatan Harapan juga akan dipergiatkan bagi memastikan kestabilan politik negara dan kemakmuran rakyat,” katanya. – Bernama


Barat gagal tangani isu pendatang asing tanpa izin

ANKARA, 13 Rejab 1444H, Sabtu – Barat gagal menangani gelombang pendatang asing, kata Menteri Dalam Negeri Turkiye, Suleyman Soylu pada hari Jumaat, lapor Agensi Berita Anadolu.

“Barat telah memalukan dunia dalam isu pendatang asing. Ia telah kehilangan maruah dengan ketidaktuan arahnya dan kekejaman” kata Soylu pada mesyuarat migrasi di wilayah Antalya selatan Turkiye.

Sedangkan, Turkiye telah melaksanakan dasar imigresen yang mudah dari awal, katanya.

“Kami memerangi keganasan, sementara Amerika Syarikat (AS) dan Eropah sedang berusaha keras untuk menubuhkan negara pengganas di sempadan kami. Kami menguruskan proses ini tanpa membuat orang menderita,” katanya.

Dalam usaha menentang pendatang asing tanpa izin, Turkiye telah menyekat pintu masuk kepada 2.7 juta orang di sempadan sejak 2016, kata Menteri itu.

“Menjelang akhir tahun 2022, bilangan pendatang tanpa izin yang kami tahan ialah 285,000, dan sejumlah 130,195 pendatang tanpa izin telah dihantar pulang dalam tempoh 12 bulan lalu,” kata Soylu.

Juga sejak 2011, Turkiye telah melarang seramai 111,000 orang dari 150 negara daripada memasuki negara itu, katanya.

Turkiye telah menjadi titik transit utama bagi pendatang tidak tetap yang ingin menyeberang ke Eropah untuk memulakan kehidupan baharu, terutamanya mereka yang melarikan diri dari peperangan dan penganiayaan. – Agensi


Diskaun saman trafik hingga 50 peratus

BANGI, 6 Zulkaedah 1442H, Khamis – Polis Diraja Malaysia (PDRM) menawarkan pengurangan kompaun saman trafik sehingga 50 peratus bermula 18 Jun sehingga 18 Julai depan.

Pengarah Jabatan Siasatan dan Penguatkuasaan Trafik, Datuk Azisman Alias berkata, tawaran diskaun itu diberikan bagi semua saman terpilih yang dikompaun sehingga saman-saman dalam kategori senarai hitam.

Bagaimanapun, tawaran pengurangan kompaun berkenaan tidak termasuk kes saman dalam sebutan mahkamah, kesalahan-kesalahan utama yang dilakukan pada tahun 2021, kesalahan kenderaan berat dan kesalahan berkaitan pengubahsuaian ekzos.

“Aplikasi MyBayar Saman telah dipertingkatkan bagi membolehkan syarikat dan entiti perniagaan mendaftar sebagai pengguna dan seterusnya membuat pembayaran melalui aplikasi tersebut,” katanya dalam kenyataan, hari ini.

Azisman berkata, sepanjang tempoh kempen berlangsung, semua kaunter pembayaran saman di kontinjen dan ibu pejabat polis daerah akan ditutup bagi mengurangkan penularan jangkitan COVID-19 dalam tempoh Perintah Kawalan Pergerakan (PKP) 3.0.

“MyBayar Saman adalah inisiatif JSPT dalam menyokong hasrat kerajaan ke arah memberikan perkhidmatan pembayaran tanpa tunai sepenuhnya kepada masyarakat dan berharap pengurangan kompaun saman ini akan dapat membantu orang ramai yang terkesan dalam situasi sukar pandemik COVID-19,” katanya.


29 kakitangan PBB terkorban dalam peperangan di Gaza

GAZA, 8 Rabiulakhir 1445H, Isnin – Sekurang-kurangnya 29 kakitangan Pertubuhan Bangsa-Bangsa Bersatu (PBB) menjadi mangsa dalam serangan rejim tentera negara haram dalam peperangan yang berterusan di Gaza.

Agensi Bantuan dan Kerja PBB bagi Pelarian Palestin (UNRWA) dalam kenyataan mengesahkan jumlah berkenaan merangkumi semua kes sejak 7 Oktober lalu.

“Kini disahkan bahawa 29 rakan sekerja kami di Gaza telah terbunuh sejak 7 Oktober.

“Separuh daripada rakan sekerja ini adalah guru UNRWA, kami masih terkejut dan dalam keadaan berkabung.

“Kami masih bersedih antara satu sama lain dengan ahli keluarga yang lain,” katanya dalam kenyataan berhubung jumlah keseluruhan kakitangan yang menjadi korban sepanjang serangan berlaku.

Sebelum ini, ribuan penduduk Gaza mencari perlindungan di kemudahan UNRWA.

Agensi itu berkata, seramai 12 penduduk yang berteduh di sekolah kendalian UNRWA turut terkorban dalam serangan udara rejim Zionis dan hampir 180 cedera di sekolah agensi PBB.

Dalam perkembangan lain, Ketua UNRWA, Philippe Lazzarin memberi amaran bekalan bahan api di Gaza kini hanya mampu bertahan sehingga tiga hari sahaja.

Katanya, tanpa bekalan api mereka tidak boleh menerima bekalan air dan hospital-hospital juga tidak boleh beroperasi termasuk kedai-kedai roti di seluruh wilayah itu.

Katanya, enam trak berjaya mengumpul bahan api dari terminal di persimpangan Rafah, tetapi tidak dapat memenuhi keperluan harian 2.4 juta penduduk Gaza. – Agensi


Keputusan permohonan salinan percakapan saksi utama kes Syed Saddiq esok

KUALA LUMPUR, 24 Muharam 1444H, Isnin – Permohonan pembelaan bagi mendapatkan salinan rakaman percakapan seorang saksi utama pendakwaan yang direkod Suruhanjaya Pencegahan Rasuah Malaysia (SPRM) dalam perbicaraan kes pecah amanah dan pengubahan wang haram Syed Saddiq Syed Abdul Rahman akan diketahui esok.

Pesuruhjaya Kehakiman Mahkamah Tinggi Datuk Azhar Abdul Hamid menetapkan tarikh itu selepas mendengar hujah peguam Gobind Singh Deo yang mewakili bekas Menteri Belia dan Sukan itu serta Timbalan Pendakwa Raya Datuk Wan Shaharuddin Wan Ladin.

Gobind berhujah pernyataan yang dirakam oleh SPRM penting kerana wujud dua senario bercanggah yang diberikan oleh saksi pendakwaan ke-13 iaitu Rafiq Hakim Razali yang ketika itu Penolong Bendahari Armada Parti Pribumi Bersatu Malaysia (Bersatu) berhubung kutipan dana untuk tujuan kempen Ahli Parlimen Muar itu.

Beliau berkata Rafiq Hakim memberitahu pegawai penyiasat SPRM bahawa wang dalam akaun Armada adalah hasil kutipan dana orang ramai oleh Syed Saddiq sendiri untuk berkempen di Muar.

“Namun ketika memberi keterangan lisan di mahkamah, saksi itu menyatakan dana tersebut dikumpul untuk kegunaan Armada.

“Oleh itu, wujud percanggahan dalam keterangannya namun kami tidak dibekalkan dengan dokumen berkenaan jadi bagaimana untuk mendapatkan perbicaraan yang adil,” katanya yang turut mendakwa saksi itu mungkin berbohong di mahkamah.

Bagaimanapun, Wan Shaharuddin meminta Azhar menolak permohonan itu atas alasan pembelaan gagal meyakinkan mahkamah bahawa mereka telah memenuhi syarat di bawah Seksyen 51 Kanun Tatacara Jenayah.

“Mereka sekadar melengkapkan ‘ekspedisi memancing.’ Sepatutnya saksi ini selesai memberi keterangan namun ia seperti tiada kesudahan,” katanya.

Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – Bernama


Laporan akhir UEC diserah kepada KPM bulan ini

PETALING JAYA, 19 Zulhijjah 1441H, Ahad – Pengerusi Pasukan Petugas Dasar Sijil Peperiksaan Bersepadu (PPDUEC), Eddin Khoo mendedahkan, pihaknya sudah menghubungi Kementerian Pendidikan Malaysia (KPM) dan akan menyerahkan laporan kajian akhir UEC pada bulan ini.

“Laporan ini telah lama siap, tetapi dalam tempoh PKP, kami tidak dapat berbuat apa-apa.

“Saya juga tidak dapat menyerahkan laporan ini melalui panggilan video Zoom. Tetapi yang pastinya kami akan selesaikan hal ini dalam bulan ini (menyerahkan laporan kepada KPM),” katanya.

Menerusi temu bual bersama akhbar berbahasa Cina, Sin Chew Daily, Eddin berkata, PPDUEC terlebih dahulu akan berjumpa KPM sebelum membuat permohonan bertemu Menteri Pendidikan.

Beliau berkata, tarikh pelantikan ahli PPDUEC berakhir pada 29 Februari lalu, tetapi sebelum tamatnya tarikh lantikan, mereka telah menjalankan sesi temu bual termasuklah mengumpul pendapat serta pandangan penting dari wakil-wakil di Sabah dan Sarawak.

“Walaupun PPDUEC sudah tidak wujud lagi dan tidak menjalankan apa-apa aktiviti, kami tetap akan menyerahkan laporan kajian kepada KPM,” katanya.

Bagaimanapun, Khamis lalu menerusi jawapan bertulis kepada soalan Ahli Parlimen Kulai, Teo Nie Ching, Menteri Pendidikan, Mohd Radzi Md Jidin menyatakan sepanjang tempoh pelantikan ahli PPDUEC, KPM tidak pernah menerima sebarang laporan kajian mengenai UEC.

Menurut beliau, PPDUEC telah diberi masa tiga hingga enam bulan untuk menyerahkan laporan, malah tarikh akhir untuk penyerahan laporan telah pun dilanjutkan enam kali selama 16 bulan sehinggalah Februari 2020.

Namun, katanya, PPDUEC masih belum menyerahkan laporan berkenaan kepada KPM.

Mohd Radzi berkata, oleh kerana tempoh kajian tidak dilanjutkan selain tarikh tamat lantikan PPDUEC ialah pada 29 Februari, maka lantikan ahli PPDUEC juga tamat pada tarikh tersebut.

Selepas Pakatan Harapan (PH) memegang tampuk pemerintahan, Kabinet mengarahkan PPDUEC ditubuhkan pada Oktober 2018 bagi mengkaji persoalan yang timbul mengenai UEC.

Menteri Pendidikan pada ketika itu, Dr Maszlee Malik melantik tiga ahli PPDUEC yang telah memulakan kajian semenjak 29 November 2018.

Ahli PPDUEC terdiri daripada Eddin sebagai pengerusinya, Presiden ABIM. Mohamad Raimi dan Naib Pengerusi Dong Zong, Datuk Tan Yew Sing

Kata Eddin, beliau menulis laporan itu sendiri, sementara dua lagi ahli memberi pandangan dan nasihat.

Kata beliau lagi, laporan berkenaan mengandungi lebih dari 10,000 patah perkataan.

Kandungan laporan itu difahamkan mengandungi maklumat mengenai penerima manfaat termasuklah pandangan dan pendapat dari pertubuhan dan individu mengenai UEC, pada masa sama menjelaskan pelbagai persoalan yang timbul mengenai UEC.


38 ditahan kerana ingkar PKPP

KUALA LUMPUR, 6 Rabiulakhir 1442H, Ahad – Seramai 381 individu ditahan polis semalam atas kesalahan ingkar arahan Perintah Kawalan Pergerakan Pemulihan (PKPP), dengan 377 daripadanya dikompaun manakala empat individu direman, kata Menteri Kanan (Kluster Keselamatan) Datuk Seri Ismail Sabri Yaakob.

Katanya, antara kesalahan mereka ialah berkenaan aktiviti di pusat hiburan (96), tidak memakai pelitup muka (80), gagal mematuhi arahan penjarakan fizikal (69), gagal menyediakan peralatan merekod butiran pelanggan (57), rentas negeri/daerah Perintah Kawalan Pergerakan Bersyarat (PKPB) tanpa kebenaran (33) dan lain-lain (46).

Beliau berkata dalam kenyataan di sini, hari ini, semalam Operasi Benteng berjaya menahan 20 pendatang tanpa izin, tiga penyeludup serta merampas sembilan kenderaan darat. – Bernama


Jangan perbodohkan bangsa Melayu

DONG Jiao Zong jangan perbodohkan bangsa Melayu

Malaysia adalah negara Tanah Melayu. Ianya dimiliki oleh bangsa Melayu dan Bumiputera Sabah dan Sarawak. Maka sejarah utama negara ini dipelopori oleh bangsa Melayu.

Islam adalah agama anutan bangsa Melayu. Bangsa pendatang muncul di negara ini semasa penjajahan Barat terutamanya Inggeris. Inggeris yang mengangkut mereka ke sini.

Apa sejarah mereka sebenar sebelum dipunggah ke Malaysia. Yang masyhur kedatangan awal ada dua kongsi gelap iaitu Ghee Hin dan Hai San. Ini sejarah mereka. Ambang merdeka mereka sibuk dengan pasukan bersenjata komunis Bintang Tiga. Lepas merdeka tubuh parti politik tapi ideologi komunis. Ini sejarah mereka secara ringkas. Cukup dengan sejarah ringkas untuk mengenali mereka.

Tidak ada sejarah yang boleh dibanggakan dalam perjuangan mereka yang perlu ditatap oleh generasi baru. Kerja mereka korek kekayaan negara ini untuk kesenangan dengan pelbagai cara. Kerja mereka jarah harta dan hasil bumi bumi ini bersama Inggeris. Nam thien ( Jarah ke Selatan ) ini slogan mereka.

Bermula dari negara Melayu purba di Funan, mereka jarah harta dan rampas negara hingga ke bawah hanya tersangkut di Malaysia. Inggeris yang kayakan mereka dengan bantuan modal percuma jutaan ringgit. Sebab itu mereka boleh jarah kekayaan Malaysia dengan mudah. Asalnya mereka miskin dan papa kedana. Mereka hidup merempat di negara sendiri.

Peperangan, kebuluran dan kezaliman yang tidak dapat dibayangkan oleh mata kasar. Tapi mereka angkuh dan sombong bila bangsa Melayu boleh kongsikan kekayaan negara ini dengan mereka. Mereka dapat warganegara mudah tetapi jauh untuk menghargai kebaikan bangsa Melayu. Jangan mudah percaya dengan mereka. Hidup mereka penuh dengan tipu muslhat demi kepentingan. Tanya orang orang tua kita yang sempat bersama dalam peristiwa ambang merdeka dulu.

Wahai bangsa Melayu. Kenali sejarah mereka. Apa Bintang Tiga buat terhadap pasukan keselamatan negara ini, PDRM dan ATM. Kekejaman dan pembunuhan yang amat memilukan dan menyayat hati. Tapi mereka mendakwa mereka juga pejuang kemerdekaan. Cukup peristiwa Bukt Kepong dan pembunuhan Raja Busu di Lukut Negeri Sembilan sebagai contoh untuk kita mengenali mereka.

Di manakah sejarah mereka di bumi Malaysia yang boleh dibanggakan oleh generasi akan datang.

Kita berterima kasih kepada sebahagian bangsa Cina yang menduduki negara ini dengan aman dan makmur bahkan berjuang untuk kedaulatan negara ini.

Ustaz Sharipudin Ab Kadir
Ketua Perhubungan ISMA Negeri Kelantan


Malaysia perlukan undang-undang Anti Lompat Parti

KUALA LUMPUR, 23 Rabiulakhir 1442H, Rabu – Malaysia perlu menggubal satu undang-undang berkaitan Anti Lompat Parti bagi mengatasi “pandemik politik” dalam negara, kata Presiden Persatuan Pemeriksaan Penipuan Bertauliah Malaysia Datuk Seri Akhbar Satar.

Beliau berkata kes-kes lompat parti yang kerap berlaku dalam kalangan wakil rakyat di peringkat Parlimen dan Dewan Undangan Negeri tidak boleh lagi dibiarkan berterusan kerana ia menggugat kestabilan kerajaan.

“Selain itu perbuatan lompat parti itu juga akan membawa kepada amalan rasuah,” katanya dalam satu program wawancara di saluran berita Astroawani hari ini.

“Apabila mereka melompat dari satu pati ke parti yang lain, ia juga boleh membawa kepada tumbangnya sebuah kerajaan yang memerintah, dan mereka melakukan ini kerana mereka dibayar untuk melakukannya,” katanya.

Akhbar berkata berdasarkan ‘Global Corruption Barometer 2020’ yang dijalankan oleh Transparency International (TI), Ahli Parlimen adalah antara kumpulan yang paling terdedah kepada rasuah.

“Sekiranya ahli politik dipandang sedemikian rupa, dan dilihat sebagai mereka yang memiliki standard serta integriti yang rendah, ini mencerminkan keadaan negara hari ini dan juga generasi masa depan,” kata Akhbar, yang merupakan bekas Presiden TI-Malaysia dalam wawancara yang diadakan sempena Hari Anti Rasuah, hari ini.

Beliau seterusnya berkata undang-undang mengenai dana politik bagi ‘semak dan imbang’ risiko rasuah dalam kalangan ahli politik yang telah lama diperdebatkan, juga perlu digubal segera, tanpa bertangguh lagi.

Akhbar berkata undang-undang sedemikain akan menjadi cara yang berkesan untuk membendung penyalahgunaan kuasa dan pendanaan politik yang tidak terkawal.

“Kita mendapati ada sebahagian besar sumbangan dana politik dimasukkan ke dalam akaun peribadi. Ini adalah perbuatan keji dan pecah amanah. Kita memang amat memerlukan Akta Pembiayaan Politik ini,” katanya. – Bernama


Hakis kebebasan, ratusan ribu protes sekatan COVID-19 di beberapa negara

PARIS, 15 Zulhijjah 1442H, Ahad – Puluhan ribu rakyat di beberapa negara termasuk Perancis memprotes langkah anti-COVID-19, memaksa polis menggunakan gas pemedih mata dan meriam air bagi meleraikan penunjuk perasaan di ibu kota Paris.

Kira-kira 160,000 orang turun ke jalan raya dalam protes di seluruh negara terhadap pas kesihatan Presiden Emmanuel Macron yang secara drastik akan mengurangkan akses ke restoran dan ruang awam bagi individu tidak divaksinasi.

Skema sama yang dipanggil ‘pas hijau’, turut mencetuskan kemarahan di seluruh Itali.

Penduduk di Rom, Napoli dan Turin yang menyertai protes bantahan melaungkan ‘kebebasan’ dan ‘turun dengan pemerintahan diktator’ atas rancangan ‘pas hijau’.

Sijil itu akan diperlukan mulai awal bulan depan untuk makan di restoran dan mengunjungi pawagam – antara aktiviti dalaman yang lain.

Selain itu, ribuan penunjuk perasaan melakukan bantahan di London, menentang tindakan yang mereka sifatkan sebagai hakisan kebebasan awam.

Peserta berkata, aplikasi cari dan jejak kerajaan United Kingdom (UK) mengehadkan pergerakan mereka, dengan lebih daripasa 600,000 orang diminta untuk mengasingkan diri untuk tempoh satu minggu bulan ini.

Himpunan bantahan itu berlaku seminggu selepas kebanyakan sekatan coronavirus di England dilonggarkan.

Sebelum ini, puluhan penunjuk perasaan ditahan selepas perarakan tanpa izin di Sydney, bandar terbesar di Australia. – Agensi


Kadar kebolehjangkitan meningkat, tiada peningkatan kes mendadak

KUALA LUMPUR, 11 Syawal 1443H, Khamis – Meskipun kadar kebolehjangkitan (R-Naught) COVID-19 di negara ini meningkat, namun tiada sebarang peningkatan kes mendadak dilaporkan, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, terdapat beberapa faktor yang mempengaruhi kebolehjangkitan iaitu jumlah kes baharu COVID-19, jumlah kes pulih dan mengambil kira faktor komuniti yang belum dijangkiti COVID-19 serta komuniti yang telah menerima vaksinasi.

“Kita lihat (kadar kebolehjangkitan) meningkat tetapi kebanyakan kes adalah kategori satu dan dua sebagai mana kita jangkakan selepas Aidilfitri kes akan meningkat tetapi (hanya) kes bagi kedua-dua kategori ini.

“Kemasukan ke hospital dan penggunaan katil di Unit Rawatan Rapi (ICU) masih kurang dan Kementerian Kesihatan Malaysia (KKM) masih ada kemampuan menerima pesakit, kita tidak nampak kes meningkat dengan mendadak,” katanya kepada pemberita selepas melancarkan Pameran Evolusi Baju Seragam Jururawat di Muzium Negara di sini, hari ini.

Dr Noor Hisham berkata, KKM menjangkakan peningkatan kes baharu COVID-19 selepas pembukaan semula sempadan pada 1 April, namun liputan vaksinasi yang tinggi dan pematuhan kepada prosedur operasi standard (SOP) dalam kalangan rakyat Malaysia membantu pengawalan wabak itu.

Dalam perkembangan lain, Dr Noor Hisham berkata, jumlah kes penyakit tangan, kaki dan mulut (HFMD) dan kes denggi mencatatkan penurunan pada dua tahun lepas kerana orang ramai mengamalkan langkah-langkah kesihatan awam.

“Kalau kita mengamalkan langkah-langkah kesihatan awam, kita bukan hanya mengawal COVID-19 tetapi kita mengawal penyakit berjangkit yang lain.

“… walaupun kita ada vaksin kita masih mengamalkan langkah-langkah kesihatan awam, jadi dengan dua perkara itu dan ditambah dengan ubat antiviral (rawatan COVID-19) kita mungkin lebih baik lagi dapat membendung penularan COVID-19 dalam negara,” katanya.

Selain berterima kasih atas sumbangan dan jasa jururawat di Malaysia, Dr Noor Hisham turut merakamkan penghargaan terhadap usaha Jabatan Muzium Malaysia mengadakan pameran sisipan baju seragam jururawat sebagai menghargai petugas barisan hadapan.

Pameran 10 hari sehingga 22 Mei yang berlangsung di Dewan Tengah, Muzium Negara itu mengisahkan pengenalan Hari Jururawat Sedunia, penerangan berkaitan tema sambutan tahun ini dan evolusi baju seragam jururawat di Malaysia dari awal tahun 1900 hingga kini.

Antara koleksi yang dipamerkan ialah baju seragam jururawat di seluruh negara, peralatan merawat pesakit dan foto-foto lama jururawat di sekolah latihan jururawat. – Bernama


Pendirian tidak berubah, UMNO tak akan kerjasama dengan DAP

BANGI, 19 Jamadilawal 1442H, Ahad – UMNO kekal dengan pendirian tidak akan menjalinkan kerjasama dengan DAP, kata bekas Naib Presiden parti, Datuk Seri Hishammuddin Hussein.

Beliau mengingatkan para perwakilan mengenai usaha UMNO untuk memperjuangkan Islam dan masyarakat Melayu, yang akan kekal sebagai keutamaan parti.

“Sayangnya, hari ini kita dapat mendengar suara, dan memperhatikan tindakan beberapa pihak yang menginginkan kerjasama seperti itu yang tidak pernah ada dalam kamus kita sejak penubuhan parti kita 74 tahun yang lalu.

“Sudah cukup Pakatan Harapan, yang disokong oleh DAP, telah memerintah negara ini selama 22 bulan. Kita sudah dapat melihat wajah mereka yang sebenar.

“Kita sebagai individu, yang setia kepada parti, harus selalu teguh bahawa Islam dan hak orang Melayu, tidak boleh dipertaruhkan.

“Kedua-duanya adalah tanggungjawab besar ahli UMNO selama-lamanya,” ketika berucap pada mesyuarat bahagian Sembrong, pada hari ini.

Beliau turut mengingatkan ahli agar berhati-hati dengan mereka yang memberikan kerjasama untuk kepentingan diri mereka sendiri.

“Ya, adalah sifat politik untuk menjadi dinamik dan selalu berubah. Tetapi di sebalik ketidakstabilan, UMNO tidak dapat mengubah pendiriannya.

“Siapa pun yang berkawan atau bermusuh dengan kita hari ini, UMNO akan tetap menjadi UMNO. UMNO akan terus fokus dan tetap kuat berdasarkan perjuangan kita sendiri.

“Janganlah kita memperjudikan perjuangan kita dan berdiri hanya demi kuasa,” katanya.

Ahli Parlimen Sembrong itu juga mengingatkan ahli parti untuk bersiap sedia menghadapi kemungkinan pilihan raya umum.

“Kita mesti sentiasa berada dalam suasana pilihan raya. Pilihan Raya Umum ke-15 boleh berlaku bila-bila masa. Sudah tiba masanya kita bersiap sedia dan jentera kita di semua peringkat mesti diperkukuhkan,” katanya.


Jangan pinjamkan kenderaan pada warga asing tiada lesen: JPJ

KOTA BHARU, 1 Syaaban 1444H, Rabu – Jabatan Pengangkutan Jalan (JPJ) Kelantan mengenakan tindakan lebih tegas kepada rakyat tempatan yang membenarkan warga asing termasuk etnik Rohingya tiada lesen memandu menggunakan kenderaan milik mereka.

Pengarah JPJ Kelantan, Mohd Misuari Abdullah berkata, pihaknya memandang serius perkara tersebut kerana ia jelas melanggar peraturan dan undang-undang negara.

“Kita (JPJ) mendapati perkara ini semakin berleluasa dan berkemungkinan ia akan tidak terkawal terutamanya melibatkan etnik Rohingya yang memandu kenderaan tanpa lesen dan insuran.

“Jika jumpa mereka (warga asing) memandu kenderaan, kita akan terus sita dan menghubungi pemilik kenderaan rakyat tempatan untuk dikenakan tindakan lebih tegas,” katanya kepada pemberita selepas merasmikan Program Taklimat Kursus Sijil Pengajar Institut Memandu (SPIM), di sini hari ini.

Mohd Misuari berkata penggunaan kenderaan tempatan oleh etnik Rohingya dilihat serius berikutan sikap mereka lebih berani berbanding warga asing lain yang hanya menggunakan basikal untuk berulang-alik bekerja.

“Kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) bukan lesen besar untuk mereka memandu. Perkara ini merisaukan kerana ia turut melibatkan nyawa rakyat negara ini.

“Pihak kami telah mengenal pasti kawasan menjadi tumpuan golongan berkenaan dan akan mengatur gerak penguat kuasa untuk tindakan lanjut,” katanya.

Beliau turut mengingatkan rakyat tempatan supaya tidak bersikap pemurah dengan memberi pinjam dan menjual kenderaan kepada etnik Rohingya dan warga asing yang tiada dokumen sah.

“Bukan kita anti dengan warga asing, namun mereka perlu mengikuti peraturan yang ada dalam negara ini. – Bernama


Banteras rasuah hingga ke akar umbi

BANGI, 24 Syaaban 1442H, Selasa – Langkah membanteras gejala rasuah yang dilihat semakin berleluasa perlu diberi perhatian khusus sehingga ke akar umbi.

Ketua Penerangan PAS, Kamaruzaman Mohamad berkata, pihaknya konsisten membanteras amalan rasuah dalam kalangan penjawat awam, penguatkuasa termasuklah kepimpinan negara yang jelas merosakkan negara.

Katanya, setiap manusia yang diberikan tanggungjawab hendaklah ditanamkan dengan nilai integriti, bersikap jujur dan berprinsip agar dapat menguruskan kepercayaan orang lain terhadapnya dengan sempurna.

“PAS merakamkan ucapan tahniah kepada Suruhanjaya Pencegahan Rasuah Malaysia (SPRM) kerana telah melumpuhkan sindiket kartel tender kerajaan yang dipercayai aktif sejak 2014.

“Lebih mengecewakan sindiket yang mencecah RM3.8 bilion dengan memonopoli ratusan tender kementerian dan agensi kerajaan mendapat kerjasama daripada ‘orang dalam’ yang memasukkan syarikat bagi proses mendapatkan tender dengan sogokan rasuah,” katanya dalam kenyataan hari ini.

Terdahulu, SPRM menahan tujuh individu dipercayai anggota sindiket kartel memonopoli ratusan tender kementerian dan agensi kerajaan sejak tujuh tahun lalu.

Penahanan individu terbabit termasuk ketua sindiket berusia 47 tahun itu dipercayai melumpuhkan sindiket kartel projek dan tender kerajaan dengan nilai projek dianggarkan mencecah RM3.8 billion.

Kartel terbabit dikatakan memonopoli sebanyak 345 tender daripada beberapa kementerian dan agensi kerajaan di seluruh negara dan dipercayai beroperasi sejak tahun 2014 sehingga sekarang.

Ketua sindiket berkenaan dilaporkan mengawal lebih 150 buah syarikat yang digunakan untuk memasuki tender atau sebut harga di kementerian dan agensi yang terbabit.

Beliau dikatakan mewujudkan 150 syarikat berbeza dengan menggajikan beberapa individu sebagai pengarah syarikat yang mana sebenarnya dimiliki beliau sendiri.

Terbaharu, SPRM menahan seorang pegawai kanan sebuah agensi kerajaan, tengah malam semalam, kerana disyaki terbabit sindiket kartel tender projek yang ditumpaskan, semalam.


Atasi segera, jangan politikkan isu air, titah Sultan Selangor

BANGI, 2 Rabiulawal 1442H, Isnin – Sultan Selangor, Sultan Shafaruddin Idris Shah menzahirkan rasa dukacita dengan keluhan rakyat yang kini bukan sahaja bergelut wabak COVID-19, malah terpaksa berdepan masalah gangguan bekalan air yang terus berlaku di Selangor, Kuala Lumpur dan Putrajaya.

Setiausaha Sulit Sultan Selangor, Datuk Mohamad Munir Bani dalam satu kenyataan berkata, Sultan Sharafuddin telah banyak kali menulis surat kepada kerajaan Persekutuan dan Kerajaan Negeri berhubung isu bekalan air sejak 2010.

Katanya, baginda bertitah supaya masalah air tidak dipolitikkan dan diatasi dengan segera kerana ia adalah keperluan asas kehidupan rakyat.

“Surat baginda yang terkini mengenai isu gangguan bekalan air telah dihantar kepada Menteri Besar Selangor pada 8 September 2020.

“Dalam surat tersebut, baginda telah memberikan nasihat serta beberapa syor dan pandangan untuk mengatasi masalah bekalan air bersih, tetapi nampaknya ia tidak memberi kesan kerana masalah yang sama masih terus berlaku dan berulang sehingga menyusahkan rakyat yang baginda kasihi,” katanya.

Dalam kenyataan sama, Mohamad Munir berkata, Sultan Sharafuddin turut menzahirkan kebimbangan baginda terhadap peningkatan kes baharu COVID-19 di negara ini, khususnya Selangor yang telah mencapai jumlah tertinggi sejak Mac 2020.

Justeru, katanya, baginda menyeru rakyat supaya terus mematuhi Prosedur Operasi Standard (SOP) serta tidak ingkar arahan dikeluarkan oleh Kementerian Kesihatan Malaysia (KKM) dan Majlis Keselamatan Nasional (MKN).

“Duli Yang Maha Mulia Sultan Selangor amat menghargai usaha para doktor dan jururawat serta petugas barisan hadapan yang bersungguh-sungguh untuk memberi rawatan kepada pesakit-pesakit COVID-19.

“Oleh yang demikian, janganlah membebankan petugas barisan hadapan kerana baginda mendapat tahu terdapat ramai rakyat yang masih tidak mematuhi arahan dan melanggar SOP yang telah ditetapkan,” katanya.

Tambahnya, Sultan Sharafuddin secara spesifik turut menasihatkan rakyat untuk terus berada di rumah serta tidak keluar sekiranya tiada keperluan mendesak, selain memakai pelitup muka apabila berada di tempat-tempat awam.

Katanya, baginda turut meminta individu-individu yang pernah pergi ke lokasi-lokasi berisiko atau kawasan berkategori zon merah supaya melaporkan segera kepada pusat kesihatan terdekat untuk melakukan saringan dan tidak menyembunyikan status kesihatan masing-masing.

“Tegas baginda lagi, fokus ketika ini adalah untuk memastikan risiko jangkitan dapat dikurangkan dan seterusnya menghapuskan penularan wabak COVID-19 di Malaysia,” katanya.


Trump dijangka tarik balik ribuan tentera dari Afghanistan, Iraq

WASHINGTON, 1 Rabiulakhir 1442H, Selasa – Presiden Amerika Syarikat, Donald Trump dijangka mengumumkan penarikan ribuan pasukan tenteranya di Afghanistan dan Iran sebelum meninggalkan Rumah Putih pada 20 Januari, lapor Anadolu Agency.

Sebelum Trump memberikan arahan, Pentagon terlebih dahlu mengeluarkan notis yang dikenal sebagai ‘perintah peringatan,’ menurut laporan CNN.

Perintah itu merancang untuk mengurangkan jumlah tentera di Afghanistan dan Iraq – masing-masing kepada 2,500 orang selewat-lewatnya pada 15 Januari.

Pada masa ini, jumlah tentera Amerika di Afghanistan adalah sekitar 4,500, sementara ada sekitar 3,000 di Iraq.

Sekiranya dilaksanakan, keputusan Trump dibuat seminggu selepas dia memecat Setiausaha Pertahanan, Mark Esper yang menentang penarikan awal pasukan dari Afghanistan sehingga beberapa syarat di negara itu tercapai.

Trump telah lama mengkritik kehadiran pasukan Amerika di luar negeri kerana tujuannya untuk memisahkan AS daripada ‘perang yang tidak berkesudahan’ menjadi dasar luar negaranya.

Pemangku Setiausaha Pertahanan Christopher Miller, bagaimanapun, memberi mesej berbeza dengan mengatakan, “Perang ini belum berakhir. Kami berada di ambang untuk mengalahkan al-Qaeda dan rakan-rakannya.”

Dengan melihat keterlibatan AS di rantau ini sudah lama dan sangat besar, dia berkata: ‘Ini adalah fasa kritikal.

“Semua perang mesti berakhir. Mengakhiri perang memerlukan kompromi. Kami menghadapi cabaran. Sekarang, sudah tiba masanya untuk pulang,” tambah Miller.

Trump telah mengumumkan pada bulan Oktober bahawa dia akan menarik semua tentera AS dari Afghanistan menjelang perayaan Krismas. – Agensi


Polis Kedah siasat kes kematian OKT dalam lokap

ALOR SETAR, 23 Jamadilakhir 1442H, Jumaat – Polis sedang melakukan siasatan menyeluruh berhubung kes kematian orang kena tangkap (OKT) yang juga bekas sukarelawan polis ketika dalam tahanan di lokap Ibu Pejabat Polis Daerah (IPD) Yan, 28 Januari lepas.

Ketua Polis Kedah Datuk Hasanuddin Hassan berkata siasatan dijalankan bagi mengenal pasti sama ada wujud elemen kekerasan, kecuaian, salah laku pegawai dan anggota yang terlibat selain kecederaan yang mungkin berlaku akibat pergelutan semasa tangkapan.

“Sehingga kini 47 orang saksi telah dipanggil dan dirakam percakapan. Mereka adalah ahli keluarga, pegawai dan anggota polis yang terlibat dalam tangkapan serta pegawai dan anggota polis yang menjaga lokap.

“(Turut dirakam percakapan) OKT lain yang ada bersama di dalam lokap semasa arwah ditahan dan juga pegawai perubatan daripada Hospital Yan dan Hospital Sultanah Bahiyah, di sini,” katanya dalam kenyataan di sini, malam ini.

Beliau berkata OKT itu, Muhammad Afis Ahmad ditahan pada 27 Januari lepas di bawah Seksyen 379 dan Seksyen 170 Kanun Keseksaan berkaitan kes curi dan menyamar sebagai anggota polis.

Menurut Hasanuddin sewaktu tangkapan dibuat arwah telah bertindak agresif sehingga berlaku pergelutan dengan anggota polis, yang menyebabkan dia mengalami kecederaan di bahagian muka, telinga dan dahi.

“Pada pukul 12.30 tengah malam 28 Januari arwah didapati tidak sedarkan diri dan dihantar ke Hospital Yan. Pada pukul 1.10 pagi arwah telah disahkan meninggal dunia oleh pegawai perubatan yang bertugas,” katanya.

Beliau berkata pada 29 Januari, bedah siasat telah dijalankan oleh pakar pathologi Hospital Sultanah Bahiyah, yang mengenal pasti punca kematian disebabkan oleh ‘blunt force trauma’ di bahagian kepala, bagaimana pun laporan penuh bedah siasat itu belum diperolehi.

Katanya arwah sebelum ini pernah berkhidmat sebagai sukarelawan polis di IPD Kuala Muda antara 2013 dan 2014 sebelum ditamatkan perkhidmatan kerana terlibat dalam penyalahgunaan dadah.

“Arwah juga sebelum ini pernah ditangkap sebanyak lapan kali atas kesalahan dadah dan jenayah serta pernah dikenakan hukuman oleh mahkamah… pihak polis akan menjalankan siasatan secara telus dan profesional untuk mengenal pasti punca kematian,” katanya. – Bernama


Kerajaan teliti semula penjualan aset TH Plantations

KUALA LUMPUR, 1 Zulhijjah 1441H, Rabu – Kerajaan tidak menolak kemungkinan untuk membatalkan penjualan aset syarikat TH Plantations Bhd (THP) berikutan banyak perkara berkaitan yang perlu diteliti semula, kata Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary.

Malah, beliau menegaskan bahawa penjualan aset THP tidak akan menyelesaikan jumlah hutang yang membebankan syarikat terbabit yang sebaliknya memerlukan penstrukturan semula bagi tujuan menguruskan aliran tunai.

“Sebanyak 75 peratus hutang TH Plantations Bhd adalah daripada Tabung Haji sendiri.

“Soalan penting di sini adalah mengapa terlalu tergesa-gesa menjual (anak syarikat THP) sedangkan harga komoditi yang merupakan instrumen utama kepada TH Plantations, sedang pulih,” katanya pada sesi soal jawab di persidangan Dewan Rakyat, hari ini.

Beliau berkata demikian semasa menjawab soalan Tan Sri Noh Omar (BN-Tanjong Karang) yang mahu mengetahui justifikasi atau kewajaran penjualan aset ladang oleh THP serta keluasan dan jumlah ladang yang telah dijual.

Ahmad Marzuk berkata keputusan untuk menjual 14 anak syarikat THP yang memiliki ladang berkeluasan sebanyak 76,957 hektar iaitu bersamaan 76.2 peratus daripada jumlah keseluruhan ladang milik anak syarikat THP, telah dibuat semasa pentadbiran Pakatan Harapan pada Ogos 2019.

Penjualan itu juga menyebabkan keluasan ladang milik THP sebanyak 100,976 hektar telah berkurangan sebanyak 76.2 peratus kepada 24,000 hektar sahaja.

Semakan Jabatan Perdana Menteri (Hal Ehwal Agama) menunjukkan daripada 14 anak syarikat terbabit, empat daripadanya mencatatkan keuntungan iaitu THP Ibok, THP Pelita Sadong, THP Pelita Gedong dan Hydroflow, kata beliau.

Ahmad Marzuk berkata, keputusan menjual ladang-ladang ini telah dibuat semasa harga minyak sawit mentah mengalami kejatuhan serius yang menyebabkan anak-anak syarikat THP mengalami kerugian.

“Kejatuhan harga minyak sawit mentah itu adalah disebabkan oleh tindakan Pakatan Harapan yang tidak menjaga hubungan dagangan dengan China dan India yang akhirnya menyebabkan eksport sawit negara jatuh mendadak,” katanya.

Selain itu, Ahmad Marzuk berkata pelupusan 70 peratus kepentingan ekuiti dalam THP-YT Plantation Sdn Bhd kepada TDM Berhad (anak syarikat kerajaan Negeri Terengganu) sedang dimuktamadkan dan penjualan tersebut adalah berdasarkan harga pasaran merangkumi keluasan ladang THP-YT sebanyak 2,594 hektar.

“Manakala pelupusan Bumi Suria Ventures Sdn Bhd dan Maju Warisan Mas Sdn Bhd yang melibatkan keluasan sebanyak 6,514 hektar kepada syarikat bukan Bumiputera iaitu Tamaco Plantation Sdn Bhd juga sedang dimuktamadkan,” katanya.

Bagaimanapun, tegasnya, pada masa ini kelulusan terhadap penjualan syarikat-syarikat itu masih di peringkat pertimbangan Unit Perancangan Ekonomi (EPU) bagi mendapatkan perkara sebenar kerana sebarang penjualan kepada syarikat bukan Bumiputera mesti diluluskan oleh EPU.

Penjualan Bumi Suria Ventures dan Maju Warisan Mas juga sedang menunggu kelulusan EPU sama ada harga jualan tersebut adalah pada harga pasaran atau sebaliknya serta sekiranya pelupusan tersebut akan memberi impak kepada perancangan jangka panjang dan keuntungan THP.

Dalam pada itu, Ahmad Marzuk berkata selepas kerajaan Perikatan Nasional (PN) mengambil alih pemerintahan negara, keyakinan pelabur juga semakin meningkat dan harga minyak sawit mentah kian pulih berikutan hubungan dagangan antarabangsa yang terjalin semula. – Bernama


Banjir: Batu Pahat masih teruk terjejas, 27,774 mangsa di PPS

KUALA LUMPUR, 15 Syaaban 1444H, Rabu – Keadaan banjir di Johor menyaksikan Batu Pahat menjadi daerah paling teruk terjejas dengan 27,774 mangsa banjir ditempatkan di  pusat pemindahan sementara (PPS) setakat pagi ini manakala daerah lain, situasi semakin pulih dengan cuaca diramalkan baik hari ini.

Jumlah mangsa banjir di Melaka pula menurun manakala Pahang kekal.

Di JOHOR, mangsa banjir meningkat sedikit kepada 40,141 orang setakat pukul 8 pagi ini berbanding 40,008 orang pada 8 malam tadi, dengan kesemua mereka ditempatkan di 202 PPS di lapan daerah.

Jawatankuasa Pengurusan Bencana Negeri (JPBN) dalam kenyataan memaklumkan Batu Pahat menjadi daerah paling teruk terjejas dengan 27,774 orang, diikuti Muar 4,080 orang dan Tangkak 2,536 orang.

Menurut kenyataan itu, sebanyak 10 sungai melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 20.12 meter (m); Sungai Muar di Bukit Kepong (Muar) di paras 5.32m dan Sungai Muar di Buloh Kasap (Segamat) di paras 9.60m.

Di MELAKA, jumlah mangsa banjir di Jasin menurun kepada 598 orang daripada 159 keluarga pagi ini berbanding 606 mangsa daripada 162 keluarga pada pukul 8 malam tadi dengan kesemua mangsa ditempatkan di lima PPS termasuk Sekolah Kebangsaan (SK) Batu Gajah membabitkan 203 orang daripada 53 keluarga.

Menurut JPBN, sebanyak 146 mangsa daripada 35 keluarga juga ditempatkan di SK Parit Penghulu, 88 mangsa daripada 22 keluarga di SK Seri Mendapat, 99 mangsa daripada 25 keluarga di SK Sungai Rambai dan 88 mangsa daripada 24 keluarga berada di SK Parit Gantong.

Di PAHANG, Sekretariat JPBN melaporkan jumlah mangsa banjir pada pagi ini kekal seperti malam tadi dengan 2,268 orang masih berada di 16 PPS.

Daripada jumlah itu, seramai 2,255 orang daripada 653 keluarga berada di 15 PPS di Rompin manakala 13 orang daripada dua keluarga ditempatkan di sebuah PPS di Maran.

Laman web publicinfobanjir.water.gov.my turut melaporkan Sungai Keratong di Rompin masih melebihi paras bahaya pagi ini, dengan bacaan 23.78 m berbanding paras bahaya 23m yang ditetapkan.-  Bernama


Tiada varian baharu B.1.1.529 dilaporkan di Malaysia: KKM

BANGI, 21 Rabiulakhir 1443H, Jumaat – Kementerian Kesihatan (KKM) memaklumkan tiada kes virus COVID-19 daripada varian baharu B.1.1.529 yang dilaporkan di Malaysia setakat hari ini.

Bagaimanapun, KKM memutuskan untuk mempertingkat langkah-langkah pencegahan dan kawalan sempadan bagi pengembara yang tiba di pintu masuk negara berkuat kuasa pada 27 November 2021.

Menteri Kesihatan, Khairy Jamaluddin Abu Bakar berkata, kementeriannya memandang serius kewujudan varian B.1.1.529 itu dan akan mempertingkatkan survelan genomik termasuk ke atas individu yang tiba dari negara yang melaporkan varian baharu berkenaan.

“Setakat ini tiga buah negara telah melaporkan kes berkaitan varian baharu ini iaitu Afrika Selatan (77 kes), Bostwana (empat kes) dan Hong Kong (dua kes).

“Menurut laporan, varian baharu ini mempunyai 32 mutasi spike protein iaitu dua kali ganda lebih banyak daripada varian delta.

“Sehingga kini, belum ada maklumat lanjut bagi tempoh inkubasi, gejala dan kebolehjangkitan bagi varian B.1.1.529 ini,” katanya dalam kenyataan, hari ini.

Sehubungan itu, beliau memutuskan untuk tidak membenarkan pengembara warganegara Malaysia yang merancang melawat ke Afrika Selatan, Bostwana, Eswatini, Lesotho, Mozambique, Namibia dan Zimbabwe meneruskan perjalanan mereka.

“Sekatan sementara kepada semua warganegara asing yang mempunyai sejarah perjalanan dalam tempoh 14 hari ke Bostwana, Eswatini, Lesotho, Mozambique, Namibia, Afrika Selatan dan Zimbabwe.

“Warganegara Malaysia dan pemegang pas penduduk tetap yang pulang ke Malaysia dari negara-negara tersebut dibenarkan memasuki negara namun dikehendaki menjalani kuarantin wajib selama 14 hari di stesen kuarantin tanpa mengira status vaksinasi serta tidak dibenarkan menjalani kuarantin di rumah,” katanya.

Khairy berkata, sampel juga akan diambil dari individu yang tiba dari negara-negara tersebut untuk survelan genomik.

“KKM akan terus menjalankan pemantauan perkembangan situasi varian baharu ini di dalam dan luar negara termasuk pelaporan daripada pihak WHO.

“Langkah-langkah pencegahan dan kawalan serta perkembangan mengenai varian baharu B.1.1.529 ini akan dimaklumkan dari semasa ke semasa,” katanya.


Penempatan haram pekerja didakwa cemar Sungai Langat

KUALA LANGAT, 29 Safar 1442H, Sabtu – Kehadiran sebuah petempatan ‘kongsi haram’ yang menempatkan hampir 200 pekerja warga asing sebuah kilang memproses kertas di Taman Bakti di sini mengundang resah dalam kalangan penduduk di kawasan itu.

Mereka yang kebanyakannya terdiri daripada warga Indonesia dan Bangladesh mendiami kawasan rumah kongsi yang didirikan di atas tanah rizab Tenaga Nasional Berhad (TNB) itu dalam keadaan tidak selesa, bersesak-sesak tanpa sebarang kemudahan asas termasuk sistem kumbahan yang tidak sempurna.

Sehubungan itu segala sisa buangan dan kotoran disalurkan ke perparitan berhampiran.

Seorang penduduk Mohd Ali Hasan @Ibrahim, 42, mendakwa keadaan itu menyebabkan berlaku pencemaran di sebuah kolam takungan air berhampiran, yang turut dijadikan tempat membuang sisa industri kilang tersebut sebelum memasuki Sungai Langat.

“Semasa kilang ini mula beroperasi lebih setahun yang lalu, terdapat lebih 1,000 pekerja mendiami kawasan itu, namun jumlahnya telah berkurangan setelah kita melaporkannya kepada pihak berkuasa,” katanya kepada Bernama.

Walaupun jumlah itu telah berkurangan kepada hanya sekitar 200 pekerja, penduduk tetap berharap pihak berkuasa mengusir kesemua mereka pada kadar segera kerana segala sisa kumbahan dialirkan ke parit dengan sewenang-wenangnya dan menyebabkan pencemaran di Sungai Langat, katanya.

Isu pencemaran di Sungai Langat menjadi perhatian pelbagai pihak selepas sebahagian besar penduduk di Lembah Klang terputus bekalan air selama beberapa hari baru-baru ini apabila operasi loji rawatan air terpaksa ditutup akibat pencemaran sumber air dari sungai itu.

Mohd Ali bersama Pengerusi Jawatankuasa Bertindak Alam Sekitar Kuala Langat Tan Ching Heng turut membawa wartawan dan jurugambar Bernama meninjau sendiri keadaan di ‘perkampungan’ warga asing itu bagi mendapatkan gambaran sebenar.

Untuk ke kawasan petempatan itu, penulis dan yang lain terpaksa berjalan kaki melalui denai yang membelahi kawasan semak berikutan laluan utama ke rumah kongsi berkenaan dihalang dengan palang besi yang dipercayai didirikan oleh pengusaha kilang.

Sebuah tapak ‘pasar sementara” untuk pekerja asing mendapatkan bahan basah turut ada di situ.

Selepas meniti batang konkrit yang menjadi laluan masuk ke kawasan petempatan itu, bau busuk menerjah hidung penulis dan pemandangan yang menyambut kami amat mengejutkan – lebih 300 kontena dan rumah kongsi memenuhi kawasan yang terlindung oleh tembok konkrit di belakang kilang berkenaan.

Pelitup muka yang melindungi hidung dan mulut penulis tidak mampu membendung bau tengik dan meloyakan tekak daripada menusuk deria bau kami, berpunca daripada penyaluran kumbahan ke kawasan parit berdekatan.

‘Perkampungan’ itu juga di kelilingi kawasan lecak yang digenangi air berwarna coklat pekat, dipercayai turut menjadi punca bau tersebut.

Tinjauan turut mendapati dua kolah air besar di kawasan rumah kongsi itu, dipercayai dijadikan tempat mandi pekerja.

Di sebuah rumah kongsi berkenaan tertampal satu notis amaran yang dikeluarkan oleh Pejabat Tanah dan Daerah Kuala Langat kepada kilang itu atas kesalahan membina petempatan warga asing di atas tanah rizab TNB bersebelahan kawasan perindustrian Sungai Manggis.

Menurut notis itu, syarikat terlibat diminta mengosongkan dan merobohkan struktur binaan rumah kongsi berkenaan dalam tempoh 90 hari dari tarikh notis yang dikeluarkan pada 3 Sept lalu. Kegagalan berbuat demikian boleh menyebabkan pihak yang berkenaan diambil tindakan di bawah Seksyen 425 Kanun Tanah Negara yang memperuntukkan hukuman denda tidak lebih RM500,000 atau penjara lima tahun atau kedua-duanya.

Sementara itu Tan berkata walaupun pihak berkuasa telah menyerbu kawasan tersebut pada akhir Ogos lalu, tindakan pengusiran hanya boleh dilakukan dalam tempoh tiga bulan selepas notis dikeluarkan.

“Kita lihat tidak ada tanda-tanda sebarang binaan di kawasan ini yang hendak dirobohkan dan pekerja juga masih tetap mendiami kawasan ini, sama seperti sebelum ini.

“Jadi kami mengharapkan satu tindakan yang lebih tegas dapat dilakukan oleh pihak berkuasa terhadap syarikat ini kerana bukan sahaja ia mencemarkan sistem perparitan tetapi juga boleh menyebabkan penyebaran virus COVID-19 kerana kawasan petempatan yang tidak sempurna dan sesak,” katanya.

Difahamkan kilang memproses kertas terpakai yang dibina di kawasan seluas 46 hektar itu dimiliki pelabur dari China dan telah mula beroperasi sejak penghujung tahun lalu.

Isu pencemaran air, udara serta bunyi daripada kilang itu telah beberapa kali dimajukan penduduk kepada pihak berkuasa dan Jabatan Alam Sekitar Selangor yang dihubungi mengakui menerima aduan mengenai isu kumbahan di petempatan haram pekerja kilang tersebut.

Pengarahnya Nor Aziah Jaafar berkata isu itu kini dalam tindakan Majlis Perbandaran Kuala Langat dan mereka telah diberikan tempoh tiga bulan untuk memindahkan rumah kongsi pekerja ke dalam kawasan kilang.

“Seperti yang tertera pada notis yang ditampal, mereka perlu memindahkan rumah pekerja itu kerana sekarang ia dibina secara haram di atas tanah rizab TNB.

“Namun saya tidak boleh mengulas panjang kerana isu ini di bawah bidang kuasa Majlis Perbandaran dan Pejabat Tanah Kuala Langat,” katanya sambil memaklumkan pihaknya akan membuat siasatan segera berhubung isu pelepasan sisa industri kilang itu ke Sungai Langat. – Bernama


PAU 2020: Usul ‘war cry’ No Anwar No DAP dijangka dibawa perwakilan

Oleh Ainul Illia Meor Suzurudin

BANGI, 12 Syaaban 1442H, Jumaat – Perhimpunan Agung UMNO (PAU) 2020 esok sehingga Ahad dijangka bermula dengan ‘tempo’ lebih panas kerana ia berkaitan hala tuju parti menuju Pilihan Raya Umum ke-15 (PRU15).

Penganalisis politik, Shahbudin Embun berkata, ramai yang menantikan hasil perbahasan daripada perwakilan seluruh negara, terutamanya usul memutuskan hubungan dengan Parti Pribumi Bersatu Malaysia (Bersatu).

Melihat situasi semasa, beliau menjangkakan usul memutuskan hubungan dengan Bersatu untuk persediaan PRU15 akan mendapat sokongan majoriti perwakilan.

“Walaupun ada usaha untuk menggagalkan keputusan yang telah dibuat oleh Majlis Tertinggi UMNO, namun ianya masih gagal mempengaruhi para perwakilan.

“Beberapa lagi usul lain yang mungkin akan dibawa oleh para perwakilan adalah seperti ‘war cry’ No Anwar No DAP. Mungkin ada juga usul semua menteri dan pengerusi syarikat berkaitan kerajaan atau GLC daripada UMNO meletakkan jawatan.

“Lain-lain usul yang mungkin diutarakan adalah supaya PAS membuat keputusan sama ada bersama UMNO atau Bersatu di PRU15,” katanya kepada Ismaweb.net, hari ini.

Berbanding Perhimpunan Agung Tahunan yang lalu, Shahbudin berkata, kali ini Amanat Presiden UMNO, Datuk Seri Ahmad Zahid Hamidi dan ucapan perasmian amat dinantikan.

“Ucapan penangguhan oleh presiden, naib presiden, timbalan presiden akan tentukan hala tuju landskap politik negara.

“Diharapkan PAU 2020 berjalan lancar tanpa kejadian yang tak diingini seperti apa yang berlaku dalam pemilihan dan perhimpunan tahunan PKR beberapa tahun lepas.

“Stabil UMNO maka stabillah keadaan politik negara. Apabila politik menjadi stabil maka keadaan ekonomi juga turut stabil,” katanya.